Nu Si Ta Míeyia ‘Edzi Nɔa Ku Geɖe Tsem’ | Nusɔsrɔ̃\n“Nu si me wodoa Fofonye ɖe dzi le lae nye be miayi edzi anɔ ku geɖe tsem, eye miaɖee afia be nye nusrɔ̃lawoe mienye.”—YOH. 15:8.\nHADZIDZI: 53, 60\nLe Biblia ƒe nya nu la, susu kawo tae wòle be míayi edzi anɔ gbeƒã ɖem?\nNu ka tae wòle vevie be nu si tae míeɖea gbeƒã ɖo nanɔ susu me na mí?\nNu kawoe kpena ɖe mía ŋu míeyia edzi ɖea gbeƒã?\n1, 2. (a) Ɣeyiɣi kpui aɖe do ŋgɔ na Yesu ƒe ku la, nu kawo ŋue wòƒo nu tsoe na eƒe nusrɔ̃lawo? (Kpɔ nɔnɔmetata si le nyati sia ƒe gɔmedzedze.) (b) Nu ka tae wòle vevie be nu si tae míeɖea gbeƒã ɖo nanɔ susu me na mí? (d) Nu kawo me míadzro le nyati sia me?\nLE ZÃ mamlɛtɔ si do ŋgɔ na Yesu ƒe ku me la, egblɔ nya geɖe na eƒe apostolowo, eye eka ɖe edzi na wo be yelɔ̃ wo vevie. Gakpe ɖe eŋu la, edo lo na wo ku ɖe wainti aɖe ŋu, abe ale si míedzro eme le nyati si do ŋgɔ me ene. Yesu to lododo ma dzi de dzi ƒo na eƒe nusrɔ̃lawo be woayi “edzi anɔ ku geɖe tsem,” si fia be, woado dzi le gbeƒãɖeɖe Fiaɖuƒegbedeasia me.—Yoh. 15:8.\n2 Ke hã, menye nu si wòhiã be woawɔ la koe Yesu gblɔ na wo o, ke egblɔ nu si tae wòle be woawɔe hã na wo. Egblɔ susu siwo tae wòle be woawɔ gbeƒãɖeɖedɔa ɖo la na wo. Nu ka tae wòle vevie be míadzro susu mawo me? Ne míaƒe susu le nu si tae wòhiã be míayi edzi anɔ gbeƒã ɖem ɖo dzi la, esia aʋã mí be míayi edzi anɔ ‘ɖase ɖim na dukɔwo katã.’ (Mat. 24:13, 14) Eya ta, na míadzro nya ene aɖewo siwo Ŋɔŋlɔawo gblɔ, siwo tae wòle be míanɔ gbeƒãɖeɖedɔa dzi ɖo la me. Gakpe ɖe eŋu la, míadzro nu ene aɖewo siwo Yehowa na mí, siwo kpena ɖe mía ŋu míetsea ku le dzidodo me la me.\nMÍEDOA YEHOWA ÐE DZI\n3. (a) Le Yohanes 15:8 ƒe nya nu la, susu ka tae wòhiã be míaɖe gbeƒã ɖo? (b) Nu kae waintsetse siwo ŋu Yesu ƒo nu tsoe le eƒe lododoa me la le tsitre ɖi na, eye nu ka tae kpɔɖeŋu sia sɔ?\n3 Susu vevitɔ si tae míeɖea gbeƒã ɖoe nye be míado Yehowa ɖe dzi eye míakɔ eƒe ŋkɔa ŋu le amewo ŋkume. (Xlẽ Yohanes 15:1, 8.) De dzesii be Yesu tsɔ Fofoa, Yehowa, sɔ kple agbledela si do wainti. Yesu tsɔ eɖokui sɔ kple waintia, eye wòtsɔ eyomedzelawo sɔ kple waintia ƒe alɔwo. (Yoh. 15:5) Eya ta, esɔ nyuie be waintsetseawo le tsitre ɖi na Fiaɖuƒea ƒe ku siwo Kristo yomedzelawo tsena. Yesu gblɔ na eƒe apostolowo be: “Nu si me wodoa Fofonye ɖe dzi le lae nye be miayi edzi anɔ ku geɖe tsem.” Abe ale si ko wainti si tsea ku nyuiwo la nyea bubu na agbledelaa ene la, nenema kee ne míewɔa míaƒe ŋutete katã le gbeƒãɖeɖe Fiaɖuƒegbedeasia me la, esia doa Yehowa ɖe dzi.—Mat. 25:20-23.\n4. (a) Mɔ kawo nue míekɔa Mawu ƒe ŋkɔa ŋuti le? (b) Aleke nèsena le ɖokuiwò me tso mɔnukpɔkpɔ si su asiwò be nàkɔ Mawu ƒe ŋkɔa ŋuti la ŋu?\n4 Mɔ ka nue míaƒe gbeƒãɖeɖedɔa kɔa Mawu ƒe ŋkɔa ŋu le? Mí amegbetɔwo míate ŋu ana Mawu ƒe ŋkɔa naganɔ kɔkɔe wu o. Eƒe ŋkɔa le kɔkɔe xoxo le gɔmesese deblibo nu. Ke hã, de ŋugble le nya si nyagblɔɖila Yesaya gblɔ be, “Aʋakɔwo ƒe Yehowa ye miabu Ame kɔkɔe,” la ŋu kpɔ. (Yes. 8:13) Míekɔa Mawu ƒe ŋkɔ, Yehowa, ŋu ne míebunɛ be eƒo ŋkɔ sia ŋkɔ ta eye míenana amewo nyana be eƒe ŋkɔa le kɔkɔe. (Mat. 6:9) Le kpɔɖeŋu me, ne míeɖea gbeƒã nyateƒe siwo ku ɖe Yehowa ƒe nɔnɔme wɔnukuwo kple tame si wòɖo ɖe amegbetɔwo ŋu si matrɔ gbeɖe o ŋu la, míekɔa Mawu ƒe ŋkɔ si ŋu Satana gblẽ hedo vloe la ŋu. (1 Mose 3:1-5) Gakpe ɖe eŋu la, ne míedze agbagba kpe ɖe amewo ŋu le míaƒe anyigbamama me wokpɔe be Yehowae dze be “[wòaxɔ] ŋutikɔkɔe, bubu kple ŋusẽ” la, ke míele Mawu ƒe ŋkɔa ŋuti kɔm. (Nyaɖ. 4:11) Nɔviŋutsu Rune, si nye mɔɖela ƒe 16 la gblɔ be: “Esi menyae be mɔnukpɔkpɔe wònye nam be menye xexea katã Wɔla la ƒe ɖasefo la, esia nana mekpɔa dzidzɔ ŋutɔ. Esia ʋãam menɔa gbeƒãɖeɖedɔa dzi.”\nMÍELƆ̃ YEHOWA KPLE VIA\n5. (a) Le Yohanes 15:9, 10 ƒe nya nu la, susu ka tae míeɖea gbeƒã ɖo? (b) Aleke Yesu kpe ɖe eƒe nusrɔ̃lawo ŋu wose egɔme be ehiã be yewoado dzi?\n5 Xlẽ Yohanes 15:9, 10. Ale si míelɔ̃ Yehowa kple Yesu vevie la nye susu vevi aɖe si tae míeɖea gbeƒã Fiaɖuƒegbedeasia ɖo. (Marko 12:30; Yoh. 14:15) Menye ɖeko Yesu gblɔ na eƒe nusrɔ̃lawo be woanɔ yeƒe lɔlɔ̃ la me ko o, ke egblɔ na wo hã be ‘woayi edzi anɔ yeƒe lɔlɔ̃ la me.’ Nu ka tae? Elabe ebia dzidodo be ame nanɔ agbe ale si dze Kristo ƒe nusrɔ̃la vavã. Yesu te gbe ɖe dzidodo ƒe vevienyenye dzi esi wòzã nyagbe ‘yi edzi’ le mɔ vovovowo nu le eƒe nya si dze le Yohanes 15:4-10 la me.\n6. Aleke míeɖenɛ fiana be míedi be míayi edzi anɔ Kristo ƒe lɔlɔ̃ la me?\n6 Aleke míeɖenɛ fiana be míedi be míayi edzi anɔ Kristo ƒe lɔlɔ̃ la me eye wòakpɔ ŋudzedze ɖe mía ŋu? Míewɔa esia ne míewɔa eƒe sededewo dzi. Ne míagblɔe kpuie ko la, Yesu gblɔ be, ‘Miɖo tom.’ Ke hã, nu si Yesu ŋutɔ wɔ lae wòle biabiam tso mía si be míawɔ, elabe egblɔ kpee be: “Abe ale si ko meléa Fofonye ƒe sewo me ɖe asi, eye mekpɔtɔ le eƒe lɔlɔ̃ la me ene.” Yesu gblẽ kpɔɖeŋua ɖi na mí.—Yoh. 13:15.\n7. Kadodo kae le toɖoɖo kple lɔlɔ̃ dome?\n7 Yesu na eme kɔ ƒãa be kadodo le toɖoɖo kple lɔlɔ̃ dome esi wògblɔ na eƒe apostolowo be: “Ame si léa nye sewo me ɖe asi, eye wòwɔa wo dzi la, eyae lɔ̃am.” (Yoh. 14:21) Se siwo Yesu de la tso Fofoa gbɔ, eya ta ne míewɔa se si Yesu de na mí be míayi aɖaɖe gbeƒã dzi la, ekema míele eɖem fia be míelɔ̃ Yehowa. (Mat. 17:5; Yoh. 8:28) Ne míelɔ̃ Yehowa kple Yesu la, woawo hã woana míayi edzi anɔ woƒe lɔlɔ̃ la me.\nMÍEXLƆ̃A NU AMEWO\n8, 9. (a) Susu bubu kawo tae míeɖea gbeƒã ɖo? (b) Nu ka tae Yehowa ƒe nya siwo dze le Ezekiel 3:18, 19 kple ta 18:23 ʋãa mí be míanɔ gbeƒãɖeɖedɔa dzi?\n8 Susu bubuwo li siwo tae míeyia edzi ɖea gbeƒã ɖo. Míetoa gbeƒãɖeɖedɔa dzi xlɔ̃a nu amewo. Woyɔ Noa le Biblia me be “gbeƒãɖela.” (Xlẽ 2 Petro 2:5.) Ðikeke mele eme o be, esime Noa nɔ gbeƒã ɖem do ŋgɔ na Tsiɖɔɖɔa la, exlɔ̃ nu amewo tso tsɔtsrɔ̃ si gbɔna ŋu. Nu ka tae míate ŋu aƒo nya ta alea? De dzesii be Yesu gblɔ be: “Elabena ale si wowɔ le ŋkeke siwo do ŋgɔ na Tsiɖɔɖɔ la me, wole nu ɖum, le nu nom, ŋutsuwo le srɔ̃ ɖem, eye wole nyɔnuwo tsɔm na be woaɖe va se ɖe gbe si gbe Noa ge ɖe aɖakaʋua me, eye womede dzesii o, va se ɖe esime Tsiɖɔɖɔa va, eye wòkplɔ wo katã dzoe la, nenema kee Amegbetɔvi la ƒe anyinɔɣi la hã anɔ.” (Mat. 24:38, 39) Togbɔ be amewo metsɔ ɖeke le eme o hã, Noa ya yi edzi ɖe gbeƒã Mawu ƒe nuxlɔ̃amegbedeasia.\n9 Egbea, míeɖea gbeƒã Fiaɖuƒegbedeasia ale be mɔnukpɔkpɔ nasu amewo si be woanya nu si nye Mawu ƒe lɔlɔ̃nu na amegbetɔwo. Abe Yehowa ene la, míedi vevie be amewo naxɔ gbedeasia eye ‘woanɔ agbe.’ (Eze. 18:23) Le ɣeyiɣi ma ke me la, ne míele gbeƒã ɖem tso aƒe me yi aƒe me kple ablɔwo dzi la, míenana ame ale si nu míate ŋui la nyana be Mawu Fiaɖuƒea ava tsrɔ̃ xexe vɔ̃ɖi sia.—Eze. 3:18, 19; Dan. 2:44; Nyaɖ. 14:6, 7.\nMÍELƆ̃ MÍA HAVIWO\n10. (a) Le Mateo 22:39 ƒe nya nu la, susu bubu ka tae míeɖea gbeƒã ɖo? (b) Ƒo nu tso ale si Paulo kple Sila wokpe ɖe gaxɔdzikpɔlaa ŋu le Filipi la ŋu.\n10 Susu vevi bubu aɖe si tae míeɖea gbeƒã ɖoe nye esi: Míeɖea gbeƒã elabena míelɔ̃ mía haviwo. (Mat. 22:39) Lɔlɔ̃ ma ʋãa mí míedoa dzi le dɔ sia me, elabe míenyae be amewo ƒe nɔnɔme ate ŋu atrɔ ne nuwo trɔ le woƒe agbe me. Bu nu si me apostolo Paulo kple eƒe zɔhɛ Sila to ŋu kpɔ. Tsitretsiɖeŋulawo lé wo de gaxɔ me le Filipi. Eye le zã titina la, anyigba ʋuʋu sesĩe; eʋuʋu gaxɔa eye eƒe ʋɔtruwo ʋu. Gaxɔdzikpɔlaa susu be gamenɔlawo si eye wòɖe yi be yeawu ye ɖokui. Gake Paulo do ɣli gblɔ nɛ be: “Mègawɔ nu vevi ɖokuiwò o!” Gaxɔdzikpɔlaa bia be: “Nu kae mawɔ be makpɔ ɖeɖe?” Wogblɔ nɛ be: ‘Xɔ Aƒetɔ Yesu dzi se, eye àkpɔ ɖeɖe.’—Dɔw. 16:25-34.\nLɔlɔ̃ si le mía si na Yehowa kple Yesu, kple lɔlɔ̃ na mía haviwo ʋãa mí míeɖea gbeƒã (Kpɔ memama 5, 10)\n11, 12. (a) Nu kae míate ŋu asrɔ̃ tso gaxɔdzikpɔlaa ƒe ŋutinyaa me ku ɖe míaƒe gbeƒãɖeɖedɔa ŋu? (b) Nu ka tae míedi be míayi edzi anɔ gbeƒãɖeɖedɔa wɔm?\n11 Nufiame kae le gaxɔdzikpɔlaa ƒe ŋutinyaa me na mí ku ɖe gbeƒãɖeɖedɔa ŋu? De dzesii be anyigbaʋuʋua megbe ko hafi gaxɔdzikpɔlaa trɔ eƒe susu eye wòbia be woakpe ɖe ye ŋu. Nenema kee wòdzɔna egbea be ame aɖewo siwo melɔ̃na sea Biblia me gbedeasia tsã o la va trɔa woƒe susu ne agbemenya sesẽwo tu wo, eye wobiana be woakpe ɖe yewo ŋu. Le kpɔɖeŋu me, le míaƒe anyigbamamaa me la, ɖewohĩ dɔ si wɔm ame aɖewo le ɣeyiɣi didi aɖe la va ge le wo si kpata eye wotɔtɔ. Ðewohĩ ame aɖewo ƒe dzi gbã le esi woƒe srɔ̃ɖeɖe me gblẽ ta. Eye ɖewohĩ le ame bubuwo gome la, wotɔtɔ vevie le esi wokpɔ dɔléle sesẽ aɖe le wo ŋu ta, alo woƒe dzi gbã gudugudu le woƒe ame vevi aɖe ƒe ku ta. Ne nublanuinya siawo tɔgbi dzɔ ɖe amewo dzi la, wodina be yewoanya taɖodzinu si le agbea ŋu, evɔ tsã la, wometsɔa ɖeke le nya mawo me o. Ðewohĩ, woabia gɔ̃ hã be, ‘Nu kae mawɔ be makpɔ ɖeɖe?’ Ne míedo go ame siawo la, ɖewohĩ emae anye zi gbãtɔ si woadi be yewoase mɔkpɔkpɔgbedeasi si le mía si.\n12 Eya ta, ne míeyi míaƒe gbeƒãɖeɖedɔa dzi nuteƒewɔwɔtɔe la, esia awɔe be míate ŋu afa akɔ na amewo ɣesiaɣi si wole klalo be yewoaɖo to ase nya si míetsɔ vɛ na wo. (Yes. 61:1) Nɔvinyɔnu Charlotte, si le ɣeyiɣiawo katã ƒe subɔsubɔdɔa dzi ƒe 38 ye nye esia la, gblɔ be: “Ame geɖe tɔtɔ le agbe me egbea. Ehiã be mɔnukpɔkpɔ nasu wo si woase nya nyuia.” Nɔvinyɔnu Ejvor, si nye mɔɖela ƒe 34 ye nye esia la gblɔ be: “Nu te ɖe ame geɖe dzi egbea wu ɣeyiɣi bubu ɖe sia ɖe. Medi vevie be makpe ɖe wo ŋu. Esia ʋãam meɖea gbeƒã.” Nyateƒee, havilɔlɔ̃ nye susu nyui aɖe si tae míeyia gbeƒãɖeɖedɔa dzi!\nNUNANA SIWO KPENA ÐE MÍA ŊU BE MÍADO DZI\n13, 14. (a) Nunana ka ŋue Yesu ƒo nu tsoe le Yohanes 15:11? (b) Aleke Yesu ƒe dzidzɔ va nɔa mía mee? (d) Aleke dzidzɔ kpena ɖe mía ŋu le gbeƒãɖeɖedɔa me?\n13 Le zã si do ŋgɔ na Yesu ƒe ku me la, eƒo nu tso nunana vovovo aɖewo hã siwo akpe ɖe eƒe apostolowo ŋu woayi edzi atse ku le dzidodo me la ŋu na wo. Nu kawoe nye nunana siawo, eye aleke woate ŋu aɖe vi na mí egbea?\n14 Nunana si nye dzidzɔ. Ðe gbeƒãɖeɖedɔa nye agba na mía? Kura o. Esi Yesu ƒo nu tso wainti ŋuti lododoa ŋu vɔ la, egblɔ be ne míeɖea gbeƒã Fiaɖuƒe ŋuti nya nyuia la, míakpɔ dzidzɔ. (Xlẽ Yohanes 15:11.) Le nyateƒe me la, eka ɖe edzi na mí be yeƒe dzidzɔ anɔ mía me. Le mɔ ka nu? Abe ale si míegblɔe do ŋgɔ ene la, Yesu tsɔ eɖokui sɔ kple wainti eye wòtsɔ eƒe nusrɔ̃lawo sɔ kple waintia ƒe alɔwo. Wainti la ŋue alɔawo nɔna. Zi ale si alɔawo le waintia ŋu ko la, woakpɔ tsi kple nunyiame tso waintia me. Nenema kee, zi ale si míeyi edzi wɔ ɖeka kple Kristo eye míedze eƒe afɔɖoƒewo yome pɛpɛpɛ la, zi nenemae míakpɔ dzidzɔ si wòkpɔna le Fofoa ƒe lɔlɔ̃nu wɔwɔ me. (Yoh. 4:34; 17:13; 1 Pet. 2:21) Nɔvinyɔnu Hanne, si nye mɔɖela ƒe 40 kple edzivɔ la, gblɔ be, “Dzidzɔ si mekpɔna ɣesiaɣi si meɖe gbeƒã nya nyuia la ʋãam be mayi dɔ si Yehowa de asi na mí la dzi.” Vavãe, dzidzɔ si míekpɔna le ememe la doa ŋusẽ mí be míayi gbeƒãɖeɖedɔa dzi ne ame akpa gãtɔ medina be yewoase nya nyuia o gɔ̃ hã.—Mat. 5:10-12.\n15. (a) Nunana ka ŋue Yesu ƒo nu tsoe le Yohanes 14:27? (b) Aleke ŋutifafa kpena ɖe mía ŋu be míayi edzi anɔ ku tsem?\n15 Nunana si nye ŋutifafa. (Xlẽ Yohanes 14:27.) Le dze si Yesu ɖo kple eƒe apostolowo le zã si do ŋgɔ na eƒe ku me la, egblɔ na wo do ŋgɔ be: “Mele nye ŋutifafa nam mi.” Aleke Yesu ƒe ŋutifafa ate ŋu akpe ɖe mía ŋu míayi gbeƒãɖeɖedɔa dzi? Ne míeyi gbeƒãɖeɖedɔa dzi la, míekpɔa ŋutifafa le ememe, elabe míenyae be Yehowa kple Yesu kpɔ ŋudzedze ɖe mía ŋu. (Ps. 149:4; Rom. 5:3, 4; Kol. 3:15) Nɔviŋutsu Ulf, si le ɣeyiɣiawo katã ƒe subɔsubɔdɔa wɔm ƒe 45 ye nye esia la gblɔ be, “Gbeƒãɖeɖedɔa tea ɖeɖi ŋunye ya, ke hã, enana mekpɔa dzidzeme vavãtɔ eye mekpɔnɛ be taɖodzinu vavã le nye agbe ŋu.” Míedaa akpe ŋutɔ be ŋutifafa si nɔa anyi ɖaa la su mía si!\n16. (a) Nunana ka ŋue Yesu ƒo nu tsoe le Yohanes 15:15? (b) Aleke apostoloawo awɔ akpɔtɔ anye Yesu xɔlɔ̃wo?\n16 Míezua Yesu xɔlɔ̃wo. Esi Yesu gblɔ be yedi be woƒe dzidzɔ “nagba go” vɔ la, eɖe nu si tae wòle be woaɖe ɖokuitsɔtsɔsavɔ ƒe lɔlɔ̃ afia ɖo la me na wo. (Yoh. 15:11-13) Eyome, egblɔ na wo be: “Meyɔa mi be xɔ̃nyewo.” Nunana nyui ka gbegbee nye esi be ame nanye Yesu xɔlɔ̃! Nu kae wòle be apostoloawo nawɔ be woakpɔtɔ anye exɔlɔ̃wo? Ele be ‘woayi edzi anɔ ku tsem.’ (Xlẽ Yohanes 15:14-16.) Ƒe eve aɖewo do ŋgɔ la, Yesu na mɔfiame eƒe apostolowo be: “Ne mieyi la, miɖe gbeƒã be: ‘Dziƒofiaɖuƒe la gogo.’” (Mat. 10:7) Eya ta, le zã mamlɛtɔ ma me la, ede dzi ƒo na wo be woado dzi le dɔ si gɔme wodze la me. (Mat. 24:13; Marko 3:14) Se si Yesu de na wo la dzi wɔwɔ mele bɔbɔe ya o, gake woate ŋu akpɔ dzidzedze, eye esia awɔe be woakpɔtɔ anye exɔlɔ̃wo. Nu kae akpe ɖe wo ŋu woawɔ esia? Nunana bubu aɖe akpe ɖe wo ŋu.\n17, 18. (a) Nunana ka ŋue Yesu ƒo nu tsoe le Yohanes 15:16? (b) Aleke nunana ma akpe ɖe Yesu ƒe nusrɔ̃lawo ŋu? (d) Nunana kawoe doa ŋusẽ mí egbea?\n17 Mawu sea míaƒe gbedodoɖawo. Yesu gblɔ be: “Nu ka kee mieɖabia Fofo la le nye ŋkɔ me o, atsɔe ana mi.” (Yoh. 15:16) Aleke gbegbe ŋugbedodo ma anya do ŋusẽ apostoloawoe nye esi! * Womese egɔme nyuie be Yesu le kuku ge kpuie o. Gake ne Yesu ku gɔ̃ hã la, mefia be kpekpeɖeŋutsoƒe aɖeke maganɔ wo si o. Yehowa ƒe didie wònye be yeaɖo woƒe gbedodoɖawo ŋu eye yeakpe ɖe wo ŋu le woƒe gbeƒãɖeɖedɔa me. Eye eva eme vavã hã be, esia megbe kpuie la, Yehowa ɖo gbe siwo wodo ɖa be wòakpe ɖe yewo ŋu la ŋu na wo.—Dɔw. 4:29, 31.\nMíeka ɖe edzi be Yehowa ɖoa gbe siwo míedona ɖa be wòakpe ɖe mía ŋu la ŋu (Kpɔ memama 18)\n18 Nenema kee wòle egbea hã. Ne míeyi edzi le ku tsem le dzidodo me la, míakpɔtɔ anye Yesu xɔlɔ̃wo. Azɔ hã, míate ŋu aka ɖe edzi be Yehowa ƒe didie wònye be yeaɖo gbe siwo míedona ɖa be wòakpe ɖe mía ŋu míaɖu mɔxenu siwo míado goe le gbeƒãɖeɖe Fiaɖuƒe ŋuti nya nyuia me dzi la ŋu. (Flp. 4:13) Edzɔa dzi na mí ŋutɔ be Yehowa ɖoa míaƒe gbedodoɖawo ŋu eye míenye Yesu xɔlɔ̃wo! Nunana siawo siwo tso Yehowa gbɔ la doa ŋusẽ mí be míayi edzi anɔ ku tsem.—Yak. 1:17.\n19. (a) Susu kawo tae míeyia edzi ɖea gbeƒã ɖo? (b) Nu kae kpena ɖe mía ŋu be míawu dɔ si Mawu de asi na mí la nu?\n19 Abe ale si míekpɔe le nyati sia me ene la, susu siwo tae míeyia edzi ɖea gbeƒã ɖoe nye be míado Yehowa ɖe dzi ahakɔ eƒe ŋkɔ ŋu, míaɖee afia be míelɔ̃ Yehowa kple Yesu, míaxlɔ̃ nu amewo, eye míaɖee afia be míelɔ̃ mía haviwo. Tsɔ kpe ɖe eŋu la, nunana siwo nye dzidzɔ, ŋutifafa, Yesu xɔlɔ̃ nyenye kple ale si Mawu ɖoa míaƒe gbedodoɖawo ŋu la siaa doa ŋusẽ mí be míawu dɔ si Mawu de mía si la nu. Edzea Yehowa ŋu ŋutɔ ne ekpɔ agbagba siwo katã míedzena tso dzi blibo me be ‘míayi edzi anɔ ku geɖe tsem’!\n^ mm. 17 Esime Yesu nɔ nu ƒom na eƒe apostoloawo la, eka ɖe edzi na wo enuenu be Yehowa aɖo woƒe gbedodoɖawo ŋu na wo.—Yoh. 14:13; 15:7, 16; 16:23.


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Indonesian Italian Japanese Kirghiz Korean Latvian Lithuanian Malayalam Myanmar Norwegian Polish Portuguese Romanian Russian Setswana Sinhala Slovak Slovenian Spanish Swahili Swedish Thai Turkish Ukrainian\nAME miliɔn 18 kple edzivɔwoe le Mumbai du, si woyɔna tsã be Bombay la me. Gbe sia gbe la, ame siawo dometɔ miliɔn ade alo adre sɔŋ ɖoa keteke siwo sia du sesĩe la tso dua ƒe golɔgoewo me yina ɖe woƒe dɔwɔƒewo, sukuwo, asitsaƒewo, kple modzakaɖeƒewo. Le ŋkekea ƒe ɣeyiɣi siwo me amewo nɔa dɔme yim, alo nɔa gbɔgbɔm tso dɔme la, ame 5,000 sɔŋ tigia wo ɖokuiwo ɖe keteke si me wòle be ame 1,710 ko nanɔ hafi la me. July 11, 2006 ƒe ɣeyiɣi mawo tɔgbi mee nu vlo wɔlawo dze Mumbai ketekewo dzi ŋɔdzitɔe. Le miniti 15 pɛ ko me la, bɔmb wó le keteke vovovo adre me le ketekemɔ siwo le dua ƒe Ɣetoɖoƒenutowo me la dzi, si wɔe be ame 200 kple edzivɔwo ku eye ame 800 sɔŋ xɔ abi vevie.\nAme siwo le Yehowa Ðasefowo ƒe hame 22 siwo le Mumbai dua kple nuto siwo ƒo xlãe me la dometɔ akpa gãtɔ ɖoa keteke mawo edziedzi, eye wo dometɔ aɖewo nɔ keteke siwo dzi wodze la me. Dzidzɔtɔe la, wo dometɔ aɖeke mebu eƒe agbe o, gake wo dometɔ akpa gãtɔ xɔ abi. Anita kpã tso dɔme ɣemaɣi yina aƒe me. Esi ketekea yɔ taŋtaŋ ta la, etsi tsitre ɖe ketekexɔ si me gatɔwo nɔna la ƒe ʋɔtru nu kple susu be ɖiɖi nanɔ bɔbɔe na ye. Esime ketekea nɔ du dzi la, kasia bɔmb aɖe wó sesĩe, eye dzudzɔ bla ɖe ketekea ƒe xɔ si me wònɔ la me kɔtɔɔ. Esi wòdo ta ɖe xexe vie hekpɔ eƒe ɖusime la, ekpɔe be ketekexɔ si tsiã ɖe esi me wònɔ nu la ƒe axadzi fo eye amewo nɔ gegem. Ŋɔdzi lée ŋutɔ esime wòkpɔ ame blibowo kple ame siwo fli kakɛkakɛ la nɔ gegem to afi si fo la ɖe ketekemɔawo dzi. Le sekɛnd ʋɛ aɖewo ko—si nɔ nɛ abe ɣeyiɣi didi aɖe ŋutɔ ene—megbe la, ketekea va tɔ. Woa kple ame bubuwo dzo le ketekea me dze mɔa dzi hesi du yi adzɔge ʋĩ. Anita ƒo ka na srɔ̃a John, eye dzidzɔtɔe la, eke ɖe eŋu; elabena le miniti aɖewo megbe la, ame gbogbo siwo tsɔ dzitsitsi vevie nɔ woƒe ame veviwo yɔm la ƒe kaƒoƒo wɔe be telefonkadodowo sa kɔ le dugã la katã me. Anita te ŋu lé eɖokui va se ɖe esime wòƒo nu kple srɔ̃a. Tete wòwó avi. Eka nu si dzɔ la ta nɛ hegblɔ nɛ be wòava kplɔ ye. Esime wònɔ srɔ̃a lalam la, tsi gã aɖe te dzadza hekplɔ nu siwo kpovitɔwo kple numekula bubuwo akpɔ bene woanya nu si tututu dzɔ la dzoe.\nClaudius, si hã nye Yehowa Ðasefowo dometɔ ɖeka la, kpã le dɔme gbe ma gbe kaba wu ale si wòkpãna. Eɖo ga 5 miniti 18 ƒe keteke le Churchgate Ʋuɖoƒe, si nye dua ƒe Ɣetoɖoƒenutoa ƒe keteketɔɖoƒe mamlɛtɔ, henɔ ketekea ƒe xɔ si me gatɔwo nɔna la dometɔ ɖeka me. Esime wònɔ zikpui si dzi wòanɔ hena gaƒoƒo ɖeka ƒe mɔzɔzɔ ayi ɖe Bhayandar keteketɔɖoƒea dim la, ekpɔ Joseph si hã nye Yehowa Ðasefo siwo le woƒe nutoa me la dometɔ ɖeka. Wonɔ dze ɖom eye ɣeyiɣia hã va nɔ yiyim kabakaba. Eteƒe medidi o, Joseph te kɔlɔ̃edɔdɔ le esi ɖeɖi te eŋu ŋutɔ la ta. Esi woɖo keteketɔɖoƒe si do ŋgɔ na afi si Claudius aɖi le la, Claudius tso heyi ɖatɔ ɖe ʋɔtrua nu, le esi ketekea yɔ fũu akpa ta. Esime Claudius tsi tsitre ɖe afi ma la, Joseph nyɔ hegba ɖe zikpuia ŋu bene yeado hedenyuie nɛ. Claudius lé zikpui aɖe ŋu ga hebi eɖokui be yeaƒo nu nɛ. Bibi vie aleae anya kpɔ Claudius ƒe agbe ta. Elabena, kasia nane wó sesĩe. Ketekexɔa ʋuʋu sesĩe, dzudzɔ bla ɖe eme kɔtɔɔ, eye eme do viviti tsiɖitsiɖi. Nu si wó la he Claudius ƒu anyi ɖe zikpuidomemɔa dzi, ewɔ nɛ be yemegate ŋu le naneke sem o, negbe nane koe nɔ ɖiɖim le yeƒe towo me ʋĩ. Do gã aɖe ɖe ɖe afi si wònɔ tsitre ɖo tsã la. Ʋuɖola siwo tɔ ɖe exa la dometɔ aɖewo ge ɖe mɔa dzi loo, alo woku ɖe ʋua me. Etsi agbe le keteke adre siwo me bɔmb wó le le Braɖa dziŋɔ ma gbe la dometɔ atɔ̃lia sia me.\nWokɔ Claudius yi kɔdzi, eye eƒe awuwo ƒo ʋu keŋ. Gake anye ame bubu siwo dze afɔku vevie la ƒe ʋue. Abi vi aɖewo koe wòxɔ—exɔ abi ɖe to me, dzo fiã eƒe asi ɖeka ŋu, eye dzo ƒo eƒe taɖa hã. Edo go Joseph kple srɔ̃a, Angela, si nɔ ketekexɔ si me nyɔnuwo nɔna me, gake eya mexɔ abi o la, le kɔa dzi. Joseph xɔ abi ɖe ŋku xa eye megate ŋu le nu sem o. Ðasefo etɔ̃ siawo da akpe na Yehowa be yewotsi agbe. Claudius ɖe nu me be nu gbãtɔ si va susu me na ye esime yegbugbɔ ɖo ye ɖokui mee nye be, ‘Aleke gbegbe wònye nu si me susu mele o enye si be woanɔ ga kple kesinɔnuwo yome tim le nuɖoanyi sia si me ame ƒe agbe nu ate ŋu atso kasia le aɖabaƒoƒo ɖeka ko me la me!’ Dzi dzɔe be yena ƒomedodo si le ye kple Mawu, Yehowa, dome la nye nu vevitɔ kekeake na ye le agbe me!\nƔeyiɣi kpuie aɖe do ŋgɔ na bɔmb siawo ƒe wòwó la, tsiɖɔɖɔ kple ʋunyaʋunyawɔwɔwo hã gblẽ nu le Mumbai dua me vevie. Ke hã, dzo kpɔtɔ le Ðasefowo siwo wu 1,700 siwo le afi ma la me ɖe woƒe subɔsubɔdɔa ŋu. Woyia edzi gblɔa xexe yeye si me ŋutasẽnuwɔwɔ maganɔ o ƒe mɔkpɔkpɔ wɔnuku la ŋu nya na wo haviwo.—Nyaɖeɖefia 21:1-4.—g6/07.\nDo gã aɖe ɖe ɖe afi si wònɔ tsitre ɖo tsã la\nJoseph kple Angela\n[Nɔnɔmetata Tsoƒe si le axa 14]\nƉoe Ɖe Amewo Ɖoe Ɖe Amewo Wotsi Agbe Le Afɔku Si Dzɔ Le Mumbai Me\ng 7/07 axa 14-15


Piiblisalmid teemal: Fear -> Bad Character\nViirused / haigused\nKes Jumal on\nJumala esikohale seadmine\nTasane / ümar maa\nViimased päevad tulevik\nAugustamine / Kõrvarõngad\nEyaŋuti migatsi dzimaɖi le etso si gbɔna la, ƒe nuwo ŋuti o; elabena etso si gbɔna la, adze agbagba le eya ŋuta ƒe nuwo ŋuti. Ŋkeke ƒe vɔ̃ la sɔ gbɔ nɛ.\nAzɔ ale Yehowa, amesi wo wò Yakob, eye wòme wò Israel la, gblɔ esi: Megavɔ̃ o, elabena meɖe wò, metsɔ wò ŋkɔ yɔ wò be: Tɔnye nènye.\nMele ŋugble geɖe dem le nye dzi me, ke wò akɔfaname doa dzidzɔ na nye luʋɔ.\nKe Yehowa ƒe amenuveve li tso mavɔ me yi mavɔ me na amesiwo vɔ̃nɛ, eye eƒe dzɔdzɔenyenye li na viwo ƒe viwo,\n Mina miaƒe susu navo tso galɔlɔ̃ me, eye nusiwo le mia si la, nadze mia ŋu; elabena eya ŋutɔ gblɔ be: „Nyemele asi ɖe ge le mia ŋu o, eye nyemele mia gblẽ ge ɖi akpa o.“ Ale bena míatsɔ dzideƒo agble be; „Yehowa ye nye nye kpeɖeŋutɔ, nyemavɔ̃ o; nuka amegbetɔ awɔm ma?“\nVɔvɔ̃a ɖeke mele lɔlɔ̃ me o, ke boŋ lɔlɔ̃ blibo nyãa vɔvɔ̃ doa goe: elabena fetu vɔ̃ le vɔvɔ̃ me: ke amesi le vɔvɔ̃m la, mezua blibo le lɔlɔ̃ me o.\n Eye ameka awɔ vɔ̃ ɖe mia ŋu, ne mienye veviedolawo le nu nyui me mahã? Ke ne miekpe fu le nu dzɔdzɔe ŋuti hã la, woayra mi. Ke migavɔ̃ woƒe vɔvɔ̃ o, eye ŋɔ hã nagadzi mi o;


Ale Si Miaƒo Asa Na Nya Tɔamewo Gbɔgblɔ | Nu Si Akpe Ðe Ƒomewo Ŋu\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Fijian Finnish Franse Georgian German Greek Hebrew Hiligaynon Hindi Hungarian Igbo Iloko Indonesian Italian Japanese Kinyarwanda Kirghiz Korean Lingala Lithuanian Macedonian Malagasy Myanmar Norwegian Oromo Polish Portuguese Romanian Russian Sepedi Serbian Serbian (Roman) Sesotho (Lesotho) Setswana Shona Sinhala Slovak Slovenian Spanish Swahili Swedish Tagalog Thai Tigrinya Tsonga Turkish Twi Ukrainian Vietnamese Xhosa Zulu\nƔesiaɣi si masɔmasɔ ɖo wò kple srɔ̃wò dome la, miedudua nya tɔamewo kɔna ɖe mia nɔewo dzi bababa. Nya tɔamewo gbɔgblɔ va xɔ aƒe ɖe miaƒe ƒomea me ale gbegbe be ɖeko wòva zu tsi mienona gbe sia gbe.\nNe aleae wòle le miaƒe ƒomea me la, miate ŋu atrɔ asi le nɔnɔme sia ŋu. Gake gbã la, ahiã be mianya nu siwo gbɔ wòtso kple nu si tae asitɔtrɔ le nɔnɔmea ŋu aɖe vi na mi.\nƑome si me wohe ame le. Wohe srɔ̃ŋutsu kple srɔ̃nyɔnu geɖe le ƒome siwo me nya tɔamewo gbɔgblɔ xɔ aƒe ɖo la me. Srɔ̃tɔawo dometɔ ɖeka alo wo ame evea siaa anya nɔ nu ƒom na nɔvia abe ale si ko wo dzilawo ƒoa nu na wo nɔewo ene.\nModzakaɖeɖe ƒe ŋusẽkpɔɖeamedzi. Wogblɔa nya tɔamewo le filmwo kple television dzi fefewo me tsɔ doa nukokoe na amewo, eye esia wɔe be nukpɔlawo va susunɛ be naneke megblẽ le wo ŋu o, alo nukokoedonamenya koe wonye.\nDekɔnu. Wofia dukɔ aɖewo me tɔwo be ŋutsu siwo zia ame dzi lae nye “ŋutsu ŋutɔŋutɔwo,” eye ele be nyɔnuwo hã ƒe mo nasẽ ne womagabu wo be wonye gbɔdzɔgbɔdzɔtɔwo o. Ale wɔ ne masɔmasɔwo do mo ɖa la, srɔ̃tɔ siwo si nɔnɔme siawo le la bua wo nɔewo futɔwoe le esi eteƒe be woabu wo nɔewo xɔlɔ̃woe, eye wogblɔa nya siwo tɔa ame le esi teƒe be woagblɔ nya siwo tua ame ɖo.\nEɖanye susu ka tae wogblɔ nya tɔamewo ɖo o, ate ŋu ahe srɔ̃gbegbe kple lãmesẽkuxi geɖewo avɛ. Ame aɖewo gblɔ gɔ̃ hã be dzugbewo vena wu ƒoƒo. Le kpɔɖeŋu me, nyɔnu aɖe si srɔ̃a dzuna heƒona la gblɔ be: “Ne srɔ̃nye dzum la eveam wu be wòaƒom. Anyo nam be wòanɔ ƒoyem wu be wòanɔ dzuyem.”\nSe veve ɖe ame nu. Tsɔ ɖokuiwò ɖo srɔ̃wòa teƒe, dze agbagba nànya ale si wò nyawo nana wòsena le eɖokui me. Ne anya wɔ la, dze agbagba nàɖo ŋku nudzɔdzɔ aɖe koŋ si me wò nyagbɔgblɔwo do vevesese nɛ la dzi. Mègada susu ɖe nya si tututu nègblɔ nɛ la dzi o; ke boŋ bu ale si srɔ̃wòa se le eɖokui me le nya si nègblɔ nɛ ŋu la ŋu. Ðe nàte ŋu abu mɔ bubu aɖewo siwo nu nàte ŋu agblɔ nya ma ke le evɔ mavee oa? Biblia gblɔ be: “Nyaŋuɖoɖo fafɛ tsia dziku nu; ke gbe da ɖe ame gbɔ nana dɔmedzoe flana.”—Lododowo 15:1.\nLé ŋku ɖe srɔ̃tɔ siwo dea bubu wo nɔewo ŋu la ŋu. Ne ame siwo gblɔa nya tɔamewo ƒe nuƒoƒo kpɔ ŋusẽ ɖe dziwò la, ke srɔ̃ ame siwo ɖoa kpɔɖeŋu nyui le nuƒoƒo me. Nɔ to lém ɖe srɔ̃tɔ siwo ɖoa kpɔɖeŋu nyui le nuƒoƒo na wo nɔewo me la ŋu.—Biblia ƒe gɔmeɖose: Filipitɔwo 3:17.\nMigaɖo ŋku nu siwo do dzidzɔ na mi va yi la dzi. Zi geɖe la, dzi mee nya tɔamewo gbɔgblɔ tsona, ke menye nu mee o. Eya ta dze agbagba nànɔ susu nyui bum ɖe srɔ̃wòa ŋu. Ðo ŋku nu siwo do dzidzɔ na mi va yi la dzi. Kpɔ foto siwo mieɖe gbe aɖe gbe va yi. Nu kae ɖi kokoe na wò le wo ŋu? Nɔnɔme nyui kawoe he mi ɖe mia nɔewo ŋu?—Biblia ƒe gɔmeɖose: Luka 6:45.\nZã ŋkɔteƒenɔnya “me” le wò nyagbɔgblɔwo me. Esi nànɔ nya tɔamewo gblɔm ɖe srɔ̃wò ŋu teƒe la, gblɔ ale si nu si dzɔ la te ɖe dziwòe boŋ. Le kpɔɖeŋu me, gbɔgblɔ be “Ne èwɔ ɖoɖowo evɔ mègblɔe nam do ŋgɔ o la, mesena le ɖokuinye me be mèbu ŋunye o” ana srɔ̃wòa naɖo nya ŋu tufafatɔe wu be nàgblɔ be “Nenema koe nèle—ɖeko nèwɔa ɖoɖowo le ɖokuiwò si ɣesiaɣi, evɔ mègblɔnɛ nam do ŋgɔ o.”—Biblia ƒe gɔmeɖose: Kolosetɔwo 4:6.\nNya ɣeyiɣi si nàtɔ dzeɖoɖoa. Ne èkpɔe be dziku di be yeage ɖe nyaa me eye nya tɔamewo te dodo la, anyo be miaɖe asi le nyaa ŋu gbɔ. Zi geɖe la, enyo be nàdzo ahaƒo asa na nyahehe va se ɖe esime miaƒe dzi dze eme be miate ŋu akpɔ nyaa gbɔ le ŋutifafa me.—Biblia ƒe gɔmeɖose: Lododowo 17:14.\nZi geɖe la, dzi mee nya tɔamewo gbɔgblɔ tsona, ke menye nu mee o\n‘Ele be srɔ̃ŋutsuwo nanɔ wo srɔ̃wo lɔ̃m abe woawo ŋutɔwo ƒe ŋutilãwo ene.’—Efesotɔwo 5:28.\nNU KAE NYE “DZUGBEWO”?\nBiblia gblɔ be: “Mina woaɖe . . . ɣlidodo kpakple dzugbewo, ɖa le mia dome.” (Efesotɔwo 4:31) Nu ka tae Paulo de vovototo “ɣlidodo” kple “dzugbewo” dome? Helagbe me nya si gɔme woɖe be “ɣlidodo” (krau·ge′) fia be woakɔ gbe dzi. Gake Helagbe me nya si gɔme woɖe be “dzugbewo” (bla·sphe·mi′a) ya fia nyagbe siwo wozã. Nu kae esia fia? Esia ɖee fia be amedzudzu mefia kokoko be woado ɣli ɖe ame ta o. Le nyateƒe me la, nya ɖe sia ɖe si wogblɔ be woatsɔ agbã dzi na ame, aɖi gbɔ ame alo ado vlo ame nye amedzudzu—nenye be wogblɔe kple gbe blewu gɔ̃ hã.\nNe ŋutifafa meli o la, ɖe nunya si le Biblia me ate ŋu ana wòava nɔ anyia? Se nu si ame siwo wɔ ɖe wo dzi gblɔ ɖa.


NUVLOWƆWƆ aɖeke menyo o ya, gake esesẽ ŋutɔ be woase nuvlowɔwɔ manyatalenuwo gɔme. Nyateƒenya si wònye be susu si tututu ta wowɔa wo ɖo medzena zi geɖe o la tɔtɔa numekulawo. Esi nyadzɔdzɔgblɔmɔnuwo keke ta ɖo afisiafi le ƒe siawo me ta la, ame miliɔn alo biliɔn geɖe sea nu tso nuvlowɔwɔ dziŋɔ mawo ŋu le gaƒoƒo ʋɛ aɖewo ko megbe. Nyatakaka aɖe si Xexeame ƒe Lãmesẽ Habɔbɔ ta la ɖee fia be “nuvlowɔwɔ le nu gblẽm le anyigbagãwo, dukɔwo, kple nuto geɖe ŋu.”\nNuvlowɔwɔ manyatalenu geɖe va le aƒe xɔm ɖe teƒe siwo wobuna tsã be dedienɔnɔ sue aɖe ya teti nɔ la gɔ̃ hã le ƒe siawo me. Le kpɔɖeŋu me, hena ƒe gbogbo aɖewo la, nuvlowɔwɔ dziŋɔwo mebɔ le Japan o. Gake le June 2001 me le Ikeda la, ŋutsu aɖe tsɔ lãtsohɛ gã aɖe ɖe asi ge ɖe suku aɖe me hete hɛ tɔtɔ amewo nyamanyama. Le aɖabaƒoƒo 15 me la, ewu ɖevi 8 hede abi 15 bubu ŋu. Ne míetsɔ nudzɔdzɔ sia kpe ɖe bubu siwo dzɔ le Japan, abe sɔhɛ siwo nɔ amedzrowo wum yakatsyɔ tsɔ nɔ dzidzɔ dom na wo ɖokui ŋu la, míakpɔe be nuwo trɔ nyateƒe.\nLe dukɔ siwo me nuvlowɔwɔ bɔ ɖo gɔ̃ hã me la, nuwɔna manyatalenu aɖewo nyɔa ŋu na amewo ale gbegbe. Xexeame Katã ƒe Asitsaƒegã si le New York la dzidzedze le September 11, 2001 dzi ɖo kpe nya sia dzi. Susuŋutinunyala Gerard Bailes gblɔ be: “Nudzɔdzɔ sia trɔ xexeame katã zu teƒe manyamanya kura, ezu afɔkuteƒe si me míate ŋu anya nusi le ŋgɔ gbɔna dzɔdzɔ ge o.”\nNukatae Wowɔnɛ Ðo?\nNu ɖeka gobii aɖeke meli woayɔ be eya gbɔe nuvlowɔwɔ manyatalenu vovovo siwo katã dzɔna la tso o. Nusi naa wòsesẽna ŋutɔ be woanya nusi gbɔ nuvlowɔwɔ aɖe tso la nye alesi wònye nuwɔna si me susu aɖeke mele o. Le kpɔɖeŋu me, esesẽ ŋutɔ be woase nusita ame tutɔ aɖe atso ko aɖatɔ nu amesiwo menya le afi aɖeke o la woaku alo nusita ame aɖe aku ʋu ayi aƒe aɖe me aɖada tu amewo woaku dzodzro la gɔme.\nAme aɖewo gblɔna be ɖe wodzia ame kple nuvlowɔwɔ. Ame bubuwo hã ʋlia nya be womate ŋu agblɔ be nuvlowɔwɔ manyatalenu nye amegbetɔ ƒe nɔnɔme ƒe akpa aɖe si womate ŋu aƒo asa na o.—Kpɔ aɖaka si nye “Ðe Wodzia Ame Kple Ŋutasẽnuwɔwɔa?”\nNumekula bibi geɖe xɔe se be nu gbogbo aɖewoe ʋãa amewo wowɔa nuvlo manyatalenuwo. Nyatakaka aɖe si United States Dukɔa ƒe Hlɔ̃nyamekulawo (FBI) ƒe Hehexɔƒe ta la gblɔ kaŋ be: “Tagbɔkɔkɔetɔ, nɔŋute aɖeke mawɔ nuvlo manyatalenu aɖeke o.” Ŋusẽtɔ aɖewo mada asi ɖe nya sia dzi o. Gake ame geɖe lɔ̃ ɖe nusi wòfia la dzi. Le susu aɖe ta la, amesiwo wɔa ŋutasẽnu dziŋɔwo ƒe susu mele te o. Nane gblẽ le woƒe nuŋububu ŋu ale gbegbe be wowɔa nu manyatalenuwo. Nukawo gbɔe wòtsona amewo wɔa nu mawo tɔgbe? Mina míalé ŋku ɖe nu geɖe siwo numekulawo yɔ be ate ŋu atso wo gbɔ la ŋu.\nƑomegbenɔnɔ ƒe Toyiyi\nNyɔ! ƒe nuŋlɔla aɖe bia gbe Marianito Panganiban, si nye Philippines Dukɔa ƒe Numekudɔwɔƒe ƒe nyanuɖela tso amesiwo wɔa nuvlo dziŋɔwo ƒe amenyenye ŋu. Egblɔ be: “Wotso ƒome siwo gbã me. Womelé be na wo alo lɔ̃ wo o. Agbenyuinɔnɔ ŋuti nukpɔsusu aɖeke megale amewo si o, elabena womexɔ mɔfiame aɖeke o si wɔnɛ be wova zua ame dzegowo.” Numekula geɖe gblɔ be ƒome siwo dome kadodo nyui mele o kple esiwo me ŋutasẽnuwɔwɔ yia edzi le mee nuvlowɔla sẽŋuta geɖe tso.\nUnited States Dukɔa ƒe Dɔwɔƒe si Dzroa Nuvlowɔwɔ Dziŋɔwo Me ta nyatakaka aɖe si yɔ nusiwo woate ŋu akpɔ adze sii le sɔhɛ siwo ate ŋu awɔ ŋutasẽnu dziŋɔ le suku ŋu. Woƒo nu tso ƒomenya siwo gbɔna hã ŋu: dzila kple vi dome ƒomedodo manyomanyo, dzila siwo mete ŋu kpɔa kuxi siwo le fu ɖem na wo viwo dzea sii o, ƒomedodo kplikplikpli manɔanyi, dzila siwo dea se ʋɛ aɖewo ko na ɖevi alo mexea mɔ ɖe naneke kura nu nɛ o, kple ɖevi siwo ɣlaa woƒe amenyenye gbidigbidi, nɔa agbe eve heɣlaa woƒe agbenɔnɔ ƒe akpa aɖe ɖe wo dzilawo.\nEgbea la, ɖevi geɖe tso ƒome siwo gbã me. Bubuwo dzilawo mekpɔa ɣeyiɣi boo aɖeke na wo o. Ðevi akpe geɖewo tsi va zu ame tsitsiwo agbenyuinɔnɔ ƒe mɔfiame boo aɖeke maxɔmaxɔ le ƒomea mee. Numekula aɖewo se le wo ɖokui me be ɖeviwo ƒe tsitsi ɖe ƒome mawo tɔgbe me ate ŋu ana womatu anyinɔnɔ kple ame bubuwo le ŋutifafa me ƒe ŋutete ɖo o, si wɔnɛ be wònɔa bɔbɔe na wo be woawɔ ŋutasẽnuwo ɖe wo havi amegbetɔwo ŋu, veve aɖeke masemase ɖe wo nui.\nƑuƒoƒo Siwo me Fuléle aɖe Le, Kpakple Vivimehawo\nKpeɖodziwo ɖee fia be ƒuƒoƒo siwo me fuléle aɖe le alo vivimehawo koŋ gbɔe wòtso ame aɖewo wɔ nuvlo aɖewo tɔgbe. Le Indiana, U.S.A. la, ɖekakpui aɖe si xɔ ƒe 19, si nye ameyibɔ la trɔ tso nuƒleƒe le fiase aɖe me yina aƒeme. Le aɖabaƒoƒo ʋɛ aɖewo megbe la, eyae nye ma mlɔ lɔrimɔ to tukpe gbã ta na. Ðekakpui aɖe kpɔe ko heɖo tu edzi dae. Nukatae? Wobe ɖe amewulaa di be yeage ɖe habɔbɔ aɖe si dea asixɔxɔ yevuwo ŋu wu ameyibɔwo me eye be woata yiyiɖɔ nɔnɔmetata ɖe ye ŋu be yewu ameyibɔ.\nAɖiya si woda ɖe Tokyo tomeketekemɔ dzi le ƒe 1995 me; ame gbogbo siwo wu wo ɖokui le Jonestown, Guyana; kple Ɣe Gbedoxɔ ƒe Nɔvisiha me tɔ 69 siwo ku le Switzerland, Canada, kple France la katã tso vivimehawo ƒe ŋusẽkpɔɖeamedzi gbɔ. Nudzɔdzɔ siawo ɖe alesi ƒuƒoƒo aɖewo te ŋu kpɔa ŋusẽ ɖe amewo ƒe tamebubu dzi vevie la fia. Gbɔgbɔhawo ƒe ŋgɔnɔlawo na amewo wɔ “nu manyatalenuwo” le yeaɖi viɖenu aɖewo siwo wotsɔ ɖo wo ŋkume ta.\nNyadzɔdzɔgblɔmɔnuwo ƒe Teƒe Geɖe Ðoɖo Kple Nuvlowɔwɔ\nAme aɖewo gblɔ kpeɖodzi si li be egbegbe nyadzɔdzɔgblɔmɔnuwo ate ŋu ade aglãdzenuwɔwɔ ƒe dzi ƒo. Wogblɔ be ŋutasẽnuwɔwɔ kpɔkpɔ edziedzi le television dzi, le sinimawo me, le video dzi fefewo me, kpakple le Internet dzi naa amewo ƒe dzitsinya kuna heʋãa amewo be woawɔ ŋutasẽnu dziŋɔwo. Ðk. Daniel Borenstein, si nye Amerika Tagbɔdɔdalawo ƒe Habɔbɔ ƒe zimenɔla, gblɔ be: “Fifia la, nyati 1,000 kple edzivɔ, siwo wotu ɖe ƒe 30 kple edzivɔ ƒe numekuku dzi la ŋuti nusɔsrɔ̃ le edzi yim, si le eɖem fia be kadodo le nyadzɔdzɔgblɔmɔnuwo me ŋutasẽnuwɔna kple ɖevi aɖewo ƒe ŋutasẽnuwɔnawo dome.” Le United States Sewɔtakpekpea ŋkume la, Ðk. Borenstein ɖi ɖase be: “Kakaɖedzi le mía si be modzakaɖefefe ƒomevi ɖesiaɖe si me ŋutasẽnuwɔna le kpɔkpɔ edziedzi le nu gblẽm le dumeviwo ƒe lãmesẽ ŋu vevie.”—Kpɔ aɖaka si nye “Kɔmpiutadzifefe me Ŋutasẽnuwɔnawo—Ðɔkta aɖe ƒe Nukpɔsusu.”\nZi geɖe wogblɔa nudzɔdzɔ ŋutɔŋutɔ aɖewo ƒe kpɔɖeŋu tsɔ ɖenɛ fiana be nya sia nye nyateƒe. Le ŋutsu si da tu wu atsu kple asi siwo nɔ agudzedze kpɔm le ƒuta ŋɔdzitɔe ƒe nya si ŋu míeƒo nu tsoe le nyati si do ŋgɔ me gome la, enutsolawo ɖo kpe edzi be sinima siwo me ŋutasẽnuwɔnawo le kpɔkpɔ edziedzi gbɔe wòtso wòwu ameawo be yeatsɔ ado dzidzɔ na ye ɖokui. Le nudzɔdzɔ si me woda tu wu sukuvi 15 le suku gome la, wogblɔ be sukuvi amewula eveawo zãa gaƒoƒo geɖe gbesiagbe nɔa videodzifefe siwo me ŋutasẽnuwɔnawo le wɔm. Gakpe ɖe eŋu la, wokpɔa sinima siwo kafua ŋutasẽnuwɔwɔ kple amewuwu edziedzi.\nLe United States la, amesiwo ƒewuiviwo wu dzi ɖe edzi zi gbɔ zi etɔ̃ le ƒe enyi me. Nukae setɔwo gblɔ be enye nusiwo gbɔ wòtso la dometɔ ɖeka? Cocaine koŋue nuvlowɔhawo zãna. Le ame 500 kple edzivɔ siwo wowu le Los Angeles, California nyitsɔ laa me la, “kpovitɔwo gblɔ be wo dometɔ 75 le alafa me tso nuvlowɔhawo gbɔ.”\nNyatakaka aɖe si FBI Hehexɔƒea ta la gblɔ be: “Atikevɔ̃ɖizazã do ƒome kple amewunya geɖe.” Ame aɖewo siwo ƒe tamebubu tro le atikevɔ̃ɖizazã ta la wua ame esime atikevɔ̃ɖia kpɔ ŋusẽ ɖe wo dzi. Ame bubuwo ʋlia atikevɔ̃ɖisitsatsa ta to ŋutasẽnuwɔwɔ me. Edze ƒã be atikevɔ̃ɖiwo kpɔa ŋusẽ ɖe amewo dzi vevie wowɔa nu dziŋɔwo.\nTu Vɔ̃ɖiwo Kpɔkpɔ Bɔbɔe\nAbe alesi míegblɔe le nyati si do ŋgɔ me ene la, ŋutsu ɖeka pɛ tsɔ tu wu ame 35 le Tasmania, Australia. Ede abi ame 19 bubu ŋu. Asrafowo ƒe tu aɖe si dana trena ɖe nu tɔgbee ŋutsua zã. Esia na ame geɖe ƒo nya ta be tu mawo tɔgbe kpɔkpɔ bɔbɔe hã nye nusita nuvlowɔwɔ dziŋɔwo le dzidzim ɖe edzi ɖo.\nNyatakaka aɖe ɖee fia be le ƒe 1995 me la, ame 32 koe woda tu wu le Japan, eye akpa gãtɔ nye nuvlowɔha me tɔ siwo nuvlowɔha bubu me tɔwo wu. Gake ame 15,000 kple edzivɔe woda tu wu le United States ya. Nuka gbɔe vovototoa tso? Ame aɖewo yɔ se sesẽ si ku ɖe tu ƒe amesinɔnɔ ŋu le Japan be enye susuawo dometɔ ɖeka.\nAmewo ƒe Temanɔmanɔ Ðe Agbemekuxiwo Nu\nNe amewo se nu dziŋɔ aɖewo ƒe dzɔdzɔ la, ɖewohĩ woagblɔ be, ‘Tsu kumee ame ma anya le!’ Gake menye amesiwo wɔa nuvlo mawo tɔgbe katãe tagbɔ le fu ɖem na o. Ke boŋ esesẽna na wo dometɔ geɖe be woanɔ te ɖe agbemekuxiwo nu. Numekulawo tɔ asi nanewo ƒe afɔmatsɔmatsɔ nyuie siwo ate ŋu ana woawɔ nu dziŋɔwo la dzi. Wo dometɔ aɖewoe nye esiwo gbɔna: nu si womete ŋu srɔ̃na kple hadomegbe si womenya nɔnɔ o; ŋlɔmiwɔwɔ alo amegbɔdɔdɔ sesẽe me tsonu vɔ̃wo; hadomegbenɔnɔ manyamanya ƒe nɔnɔmewo; fuléle ƒuƒoƒo aɖewo, abe nyɔnuwo ene; nugbegblẽwɔwɔ ŋuti vevemasemase; kple dzodzro be woakpɔ ŋusẽ gbegblẽ ɖe ame bubuwo dzi.\nNuka kee ɖanye woƒe kuxi o, ame aɖewo ƒe susu katã nɔa nɔnɔme sesẽ siwo me wole ŋu ale gbegbe be nu va gblẽna le woƒe tamebubu ŋu, eye esia ate ŋu ana woawɔ nu manyatalenuwo. Esia ƒe kpɔɖeŋu aɖee nye dɔnɔdzikpɔla aɖe si di vevie be yeahe ame bubuwo ƒe susu ɖe eɖokui ŋu. Edo abi aɖe si gbɔdzɔa lãmeka na ɖevi aɖewo eye woƒe gbɔgbɔ nu tso. Emegbe dzi dzɔe ale gbegbe esime wòhe amewo ƒe susu ɖe eɖokui ŋu to nana be ɖeviawo “nagate gbɔgbɔ ake” me. Nublanuitɔe la, mete ŋu na wo katã gate gbɔgbɔ o. Wobu fɔe be ewu ame.\nEɖe dzesi ƒã le nya siwo me míedzro fifia me be nu geɖewoe kpɔa ŋusẽ ɖe amewo dzi wowɔa ŋutasẽnu dziŋɔwo. Ke hã, nusiwo míeyɔ la made ne míeƒo nu tso nu vevi bubu ɖeka aɖe ŋu o.\nBiblia ƒe Ŋuɖoɖo\nBiblia kpe ɖe mía ŋu be míase nusiwo le dzɔdzɔm fifia la gɔme ahanya nusita amewo wɔa nu dziŋɔ mawo. Eɖɔ amewo ƒe nuwɔna siwo teƒe míekpɔna ɣesiaɣi la pɛpɛpɛ. Le kpɔɖeŋu me, Timoteo II, 3:3, 4 gblɔ be amewo ‘malɔ̃ ame ƒe nya o’ eye be woanye ‘amesiwo mete ŋu ɖua wo ɖokui dzi o, ame wɔadãwo, amesiwo melɔ̃a nu nyui o, kple ame mabunuwo.’ Le Biblia-gbalẽ bubu me la, woyɔ Yesu ƒe nya aɖe si wògblɔ be: “Ame geɖewo ƒe lɔlɔ̃ nu latsi.”—Mateo 24:12.\nBiblia gblɔ be: “Le ŋkeke mamlɛawo me la ɣeyiɣi vɔ̃wo lava.” (Timoteo II, 3:1) Ẽ, nusi kpɔm míele la nye kpeɖodzi be míele fifi nuɖoanyiawo ƒe nuwuɣi me. Nɔnɔmewo kple amewo ƒe agbenɔnɔ le gbegblẽm ɖe edzi ɣesiaɣi. Ðe míate ŋu akpɔ mɔ na nɔnɔmea gbɔ kpɔkpɔ kpataa? Biblia ɖo eŋu be: “Ame vɔ̃ɖiwo kple ameblelawo la woayi dzi vɔ̃ɖitɔe wu.”—Timoteo II, 3:13.\nÐe esia fia be alea koe nuvlowɔwɔ dziŋɔwo ayi edzi anɔ fu ɖem na ameƒomea ɖaa? Mina míadzro biabia sia me le nyati si kplɔe ɖo me.\nÐE WODZIA AME KPLE ŊUTASẼNUWƆWƆA?\nAme aɖewo ʋlia nya be didi be woawɔ ŋutasẽnu alo awu ame nyea amegbetɔwo ƒe dzɔdzɔmedidi ɣesiaɣi. Nɔnɔmetɔtrɔnufiafia taʋlilawo tea tɔ ɖe edzi be lã wɔadãwo mee míedzɔ tso eye be míenyi woƒe nu gbodogbodowɔwɔ ƒe nɔnɔmewo dome. Nufiafia siawo afia be ŋutasẽnuwɔwɔwo ayi edzi le mía dome tegbetegbe eye mɔkpɔkpɔ aɖeke meli be wo nu ava yi o.\nKe hã, kpeɖodzi geɖe li be mele nenema kura o. Nufiafia mawo siwo ŋu míeƒo nu tsoe meɖe nusita vovototo gã aɖe le ŋutasẽnuwɔwɔwo ƒe dzɔdzɔ kple wo ƒomeviwo me le ameƒomevi vovovowo dome la me o. Womeɖe nusitae wòdzena abe ŋutasẽnuwɔwɔ nye numame na ameƒomevi aɖewo, evɔ le ame bubuwo dome ya ŋutasẽnuwɔwɔ ʋɛ aɖewo koe dzɔna, eye ƒã hafi amewunya aɖe aɖi la me o. Seselelãmeŋutinunyala Erich Fromm ɖee fia be vodada le nufiafia si nye be lãwo gbɔe míenyi ŋutasẽnuwɔwɔ ƒe dome tsoe me esime wòɖee fia be togbɔ be wo dometɔ aɖewo wɔa ŋutasẽnuwo le ŋutilãmenuhiahiãwo alo ɖe wo ɖokui taʋiʋli ta hã la, amegbetɔwo koe wonya be wowua ame ɖe dzidzɔdodo na wo ɖokui ta.\nNufialagã James Alan Fox kple Jack Levin gblɔ le woƒe agbalẽ si nye The Will to Kill—Making Sense of Senseless Murder me be: “Ame aɖewo lɔ̃a ŋutasẽnuwo wɔwɔ kabakaba wu ame bubuwo, ke hã, tiatiawɔblɔɖe kpɔtɔ le wo si. Togbɔ be ememe kple gotagome ŋusẽkpɔɖeamedzinuwo gbɔe amewuwu ƒe didi tsona hã la, tiatiawɔwɔ kple amegbetɔwo ƒe nyametsotso wɔwɔ kpɔtɔ li, eyata woabu eŋuti kɔnta ahaxɔ fɔɖiɖia.”\nKƆMPIUTADZIFEFE ME ŊUTASẼNUWƆNAWO—ÐƆKTA AÐE ƑE NUKPƆSUSU\nÐk. Richard F. Corlin, si nye Amerika Tikewɔlawo ƒe Habɔbɔ ƒe zimenɔla tsã la ƒo nuƒo aɖe na ɖɔkta siwo nɔ suku nu wum le Philadelphia, Pennsylvania, U.S.A., ƒe ƒuƒoƒo aɖe. Le nuƒoa me la, eƒo nu tso kɔmpiutadzifefe siwo dea ŋutasẽnuwɔwɔ ƒe dzi ƒo la ŋu. Fefe siawo dometɔ aɖewo naa ŋgɔyiyidzesiwo amesi tɔ nu ame aɖe wòxɔ abi, amesi da tu ame wòxɔ abi xɔa dzesi si gayi ŋgɔ wu, eye amesi da tu wòlɔ ame ƒe ta ƒe dzesi gasɔa gbɔ wu ema hã. Ʋu kɔna ɖe anyi bababa, eye amewo ƒe ahɔhɔ̃ kakana ɖe anyigba nyamaa.\nÐk. Corlin gblɔ be womeɖea mɔ na ɖeviwo be woaku ʋu o, womeɖea mɔ na wo be woano aha sesẽ o, eye womeɖea mɔ na wo be woano atama ne wometsi o. Eyi edzi be: “Gake míeɖea mɔ na wo be woana tudada ƒe hehe wo le ɣeyiɣi si me womekpɔ nya alesi woaɖu woƒe seselelãmewo dzi o me, eye wometsi ɖo afi aɖeke ate ŋu amla wo ɖokui le aʋawɔnu siwo wotsɔ le fefemee zazã nyuie me o. . . . Ehiã be míafia nu mía viwo tso gɔmedzedzea me be ŋutasẽnuwɔwɔ [kple] emetsonu—dziŋɔwoe—zɔna ɣesiaɣi.”\nNublanuitɔe la, le esi teƒe be woafia nu ɖeviwo be nuvlowɔwɔ me tsonuwo menyo o la, ɖeviwo, amesiwo mele naneke nyam o la ŋue ŋutasẽnuwɔwɔ dziŋɔwo gblẽa nu le. Akɔntabubu ɖee fia be wodaa tu ɖevi ewo wokuna gbesiagbe le United States. Ðk. Corlin gblɔ be: “Le xexeame katã la, United States ye xɔ ŋgɔ—le dukɔ siwo me wodaa tu wua ɖeviwo le wu dukɔ ɖesiaɖe.” Aleke wòƒo nya tae? “Tu zazã atsɔ awɔ ŋutasẽnu nye afɔku gã na míaƒe dukɔmeviwo ƒe lãmesẽ. Nya sia nye nyateƒe matrɔmatrɔ.”\nNUSIWO GBƆ ŊUTASẼNUWƆWƆ DZIŊƆWO TSONA DOMETƆ AÐEWO\nEŋutinumekula bibi geɖewo bui be nuvlowɔwɔ manyatalenuwo ate ŋu atso nusiwo gbɔna gbɔ:\nƑome ƒe gbagbã\nƑuƒoƒo siwo me fuléle aɖe le, nugbɔmewɔwɔ\nModzakaɖenu siwo me ŋutasẽnuwɔna dzena le\nŊutasẽnuwɔna ŋutɔŋutɔwo teƒe kpɔkpɔ\nTemanɔmanɔ ɖe agbemekuxiwo nu\nTagbɔdɔléle aɖewo ƒomevi\nBɔmb atɔ̃ siwo woda dometɔ ɖeka wu ame 12 ya teti, hede abi amesiwo wu 80 ŋu le Quezon City, Philippines\nSukuvi eve wu nufiala ɖeka, wo hati 12, kpakple wo ɖokui le Columbine High School, Colorado, U.S.A.\nBɔmb aɖe si woɣla ɖe ʋu aɖe me wu amesiwo ade 182 hede abi ame 132 ŋu le zãmodzakaɖeƒe aɖe le Bali, Indonesia\nƉoe Ɖe Amewo Ɖoe Ɖe Amewo Nukatae Ŋutasẽnuwɔwɔ Dziŋɔ Geɖewo Dzɔna Egbea?\ng03 7/8 axa 5-9


GBE BUBU Albanian Arabic Armenian (West) Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Colombia Tokunɔgbe Croatian Czech Danish Dutch Estonian Eŋlisi Eʋegbe Finnish Franse Ga Georgian German Greek Hiligaynon Hungarian Igbo Indonesian Italian Japanese Korean Latvian Lithuanian Malagasy Malayalam Maya Moore Myanmar Norwegian Papiamento (Aruba) Papiamento (Curaçao) Polish Portuguese Rarotongan Romanian Samoan Sepedi Sesotho (Lesotho) Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Thai Tsonga Turkish Ukrainian Urdu Vietnamese Zulu\nAfikae ƒomesrɔ̃ ɖeɖe ŋuti se si wode le Mose ƒe Sea me ka Kristotɔwo egbea se ɖo?\nSe si Yehowa na Israel-dukɔa meɖe srɔ̃kpekpe kple eŋu ɖoɖowo me tsitotsito o. Gake etsi tre ɖe srɔ̃ɖeɖe me ƒomedodo aɖewo ya ŋu. Le kpɔɖeŋu me, le Mose III, 18:6-20 la, woyɔ ƒomedodo siwo dzi womeda asi ɖo o dometɔ aɖewo le afima si ku ɖe “ƒometɔ kekeake” ŋu. Nuŋlɔɖi sia ɖe ƒometɔ kplikplikpli siwo mele be woakpɔ gome le gbɔdɔdɔ me o la me tsitotsito. Enye nyateƒe be Kristotɔwo mele Mose ƒe Sea te o alo eƒe ɖoɖowo mebla wo ya o. (Efesotɔwo 2:15; Kolosetɔwo 2:14) Ke hã esia mefia be Kristotɔwo ate ŋu aŋe aɖaba aƒu nya sia dzi ne wole amesi woaɖe la tiam o. Susu geɖewo li si tae wòle alea ɖo.\nGbã la, dziɖuɖu ƒe sewo li ku ɖe ƒometɔ kplikplikpli ɖeɖe ŋu, eye wobia tso Kristotɔwo si be woawɔ ɖe dukɔ si me wole la ƒe sewo dzi. (Mateo 22:21; Romatɔwo 13:1) Ele eme be dukɔ ɖesiaɖe kple eƒe see ya. Agbedomenyiŋusẽ dzi koŋue wotu se yeye siawo dometɔ akpa gãtɔ ɖo. Enye nyateƒe nyanyɛ be ame ƒe ƒometɔ kplikplikpli ɖeɖe ate ŋu ana vi siwo woadzi la dometɔ aɖe nanyi nuwɔamewo kple dɔlélewo ƒe dome. Le susu sia kple esi wòle be Kristotɔwo ‘nabɔbɔ wo ɖokui na dziɖuɖuwo’ ta la, wowɔna ɖe srɔ̃ɖeɖese siwo le wo gbɔ la dzi ne wole srɔ̃ ɖem.\nEyome la, nusi dzi woda asi ɖo kple esi dzi womeda asi ɖo o le nuto si me ame le hã li. Sewo kple dekɔnuwo le dukɔ ɖesiaɖe kloe me si tsi tre ɖe ʋu ɖeka me viwo dome srɔ̃ɖeɖe ŋu, eye wobua ƒomedodo mawo zi geɖe be enye ƒometɔ kplikplikpli gbɔ dɔdɔ si mesɔ kura o. Togbɔ be ƒomedodo siwo ŋu wotsi tre ɖo koŋ ato vovo ŋutɔ tso wo nɔewo gbɔ le dekɔnu vovovowo me hã la, The Encyclopædia Britannica gblɔ be, “ne woagblɔe gbadza la, ne agbedomenyiŋusẽ ɖeka ƒomevi le ame eve si la, gbɔdɔdɔ ƒe ƒomedodo si anɔ wo dome ƒe se si wodena be mesɔ o la nu sẽna ŋutɔ.” Eyata le afisiwo menye ƒometɔ kplikplikpli ɖeɖe ŋue nyaa ku ɖo o hã la, Kristotɔwo madi be yewoawɔ nu wòanye bubumademade dekɔnu siwo dzi woda asi ɖo alo nutoame tɔwo ƒe seselelãmewo ŋu o, ale be wòagahe vlodoame ava Kristo-hamea alo Mawu ƒe ŋkɔ dzi o.—Korintotɔwo II, 6:3.\nMele be míaŋlɔ dzitsinya si Mawu na mí hã be o. Wodzia amewo katã kple nusi dzɔ kple esi medzɔ o, nu nyui kple nu gbegblẽ ƒe seselelãme. (Romatɔwo 2:15) Dzitsinya la gblɔa nusi le dzɔdzɔmenu eye wòsɔ kple nusi mele dzɔdzɔmenu o eye wògblẽa nu la na ame, negbe ɖe nuwɔna gbegblẽwo na wòku atri. Yehowa ƒe se si wòde na Israel-viwo ku ɖe ƒometɔ kplikplikpli ɖeɖe ŋu ɖo kpe nya sia dzi. Míexlẽ be: “Migawɔ Egipte-nyigba, si dzi mienɔ la, dzinɔlawo ƒe nuwɔnawo o, eye migawɔ Kanaan-nyigba, si dzi mekplɔ mi yinae la, dzitɔwo ƒe nuwɔnawo o, eye migawɔ woƒe ɖoɖowo dzi hã o.” (Mose III, 18:3) Kristotɔwo dea asixɔxɔ woƒe dzitsinya si wotsɔ Biblia na hehee la ŋu eye womaɖe mɔ nusi nye dukɔwo ƒe nu nyui kple nu gbegblẽ ŋuti nukpɔsusu totro la nagblẽe o.—Efesotɔwo 4:17-19.\nEkema aleke míaƒo nya tae? Togbɔ be Kristotɔwo mele Mose ƒe Sea te o hã la, woƒe dzitsinya gblɔna na wo ƒã be ƒometɔ kplikplikpli—abe fofo kple vinyɔnuvi, dada kple viŋutsuvi, viŋutsu kple vinyɔnu ene—dome srɔ̃ɖeɖe mesɔ kura le Kristotɔwo dome o. * Esi amesi woabu ƒometɔe le kekem ɖe edzi la, Kristotɔwo nyae be srɔ̃ɖeɖe si le se nu ŋuti sewo kple ɖoɖowo li eye be dzidzenu siwo dzi woda asi ɖo le hadome kple le dekɔnu nu hã li. Ele be woabu esiawo ŋu nyuie ale be míate ŋu awɔ ɖe Ŋɔŋlɔa me sedede sia dzi be: “Bubu nanɔ srɔ̃ɖeɖe me le amewo katã dome.”—Hebritɔwo 13:4.\n^ mm. 7 Ne èdi nya sia me dzodzro tsitotsito la, taflatse kpɔ nyati si nye “Ƒometɔ Kplikplikpli Ðeɖe—Aleke Wòle be Kristotɔwo Nabui?” le Eŋlisigbe me Gbetakpɔxɔ, March 15, 1978, axa 25-6 me.\nw02 2/1 axa 29


GBE BUBU Albanian Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hungarian Igbo Indonesian Italian Japanese Korean Latvian Lithuanian Norwegian Polish Portuguese Romanian Russian Sepedi Setswana Slovak Slovenian Spanish Swahili Swedish Thai Ukrainian\nLE Fiɖa ɖesiaɖe ƒe ɣetrɔ me la, Sirley, si le eƒe ƒe blaeneawo me, eye wònye nufiala le Brazil tsɔa eƒe akpata me wɔa sukuxɔ mee. Amélia si nye sukuviawo dometɔ ɖeka va ɖoa afima le ga eve me lɔƒo. Nusɔsrɔ̃ ɖeka hɔ̃ hã metoa eŋu o eye fifia ete ŋu xlẽa nu wu sɔhɛ siwo le suku kɔkɔ dem dometɔ geɖe gɔ̃ hã. Amélia xɔ ƒe 82.\nAmélia le dukɔ ma me nɔla tsitsi 60 kple edzivɔ, siwo wu agbalẽsɔsrɔ̃suku femaxee si Sirley nɔa wɔwɔm le wode nu la ƒe afɔtoƒewo tom. Nyitsɔ laa la, wota Sirley ƒe lɔlɔ̃nu faa dɔa ŋu nya ɖe Braziltɔwo ƒe nyadzɔdzɔgbalẽ si nye Jornal do Sudoeste me. Esi wogblɔ le nyadzɔdzɔgbalẽa me be dɔ si Sirley wɔ “ɖe vi nyui aɖe ŋutɔ le nutoa me tɔwo ƒe agbenɔnɔ me” vɔ la, wogagblɔ be mɔ si dzi wòtona fiaa nu ame tsitsiawo wɔ dɔ ale gbegbe be “le gaƒoƒo 120 dzaa ko ƒe sukuxɔ me nɔnɔ megbe la, wote ŋu le lɛta ŋlɔm, le nyadzɔdzɔgbalẽwo xlẽm, eye wote ŋu le akɔnta bum hele gbesiagbenuwɔna bubuwo wɔm.” Nyadzɔdzɔgbalẽa gblɔ kpee be, nusrɔ̃gbalẽ si Sirley zãna enye Learn to Read and Write gbalẽvi (Srɔ̃ Nuŋɔŋlɔ Kple Nuxexlẽ), si Yehowa Ðasefowo ta. *\nAgbenɔnɔ Bubutɔe Xɔ ɖe Ŋukpe Teƒe\nSirley ƒe nusrɔ̃viwo dometɔ ɖeka, Dona Luzia, si xɔ ƒe 68 gblɔ be, hafi yeava srɔ̃ nuxexlẽ kple nuŋɔŋlɔ la, ekpea ŋu na ye be yeaɖo dze kple amewo. Nuƒeƒle le asime kura nyea nu sesẽ nɛ. Egblɔ kple nukomo be: “Fifia mete ŋu ŋlɔa lɛta na ƒonyemetɔ siwo le duta, eye nye ŋutɔe kpɔa nye ga dzi. Ame aɖeke megabaam le gagbagba me azɔ o.” Maria si hã xɔ ƒe 68 ɖo ŋku alesi wòkpea ŋu nɛ be wòtsɔa eƒe degblefetsu dea asi eƒe dzudzɔxɔxɔledɔme ƒe gaxɔgbalẽvi tee la dzi. Egblɔe be “Ðeko wòwɔna nam be wɔametɔe menye.” Gake agbalẽsɔsrɔ̃sukua kpe ɖe eŋu be fifia la, Maria te ŋu ŋlɔa eya ŋutɔ ƒe ŋkɔ.\nKafukafunya siwo gblɔm sukua delawo kple enuwulawo le la na Sirley ƒe nufiafia la dze ame geɖe ŋu ale gbegbe be eƒe akpata me le yɔyɔm gba go. Eteƒe madidi o, wogbɔna sukua wɔ ge le teƒe bubu si lolo wu.\nWɔna si Ta Woxɔ Nunana Ðo\nSirley nye Yehowa Ðasefo. Ðikeke mele eme o be ènya nu tso Biblia-fiafiadɔ si Yehowa Ðasefowo wɔna wònye lɔlɔ̃nu faa dɔ ŋu. Ke hã la, menye Sirley ɖeka koe le dzidzedze kpɔm le dɔ sia wɔwɔ me o. Agbalẽsɔsrɔ̃suku alafa nane siwo wowɔna le Fiaɖuƒe Akpatawo me le Brazil katã la kpe ɖe amesiwo wu 22,000 ŋu xoxo le dukɔ ma me be wonya nuxexlẽ kple nuŋɔŋlɔ.\nYehowa Ðasefowo ƒe ɖoɖo siawo tɔgbe kpɔ dzidzedze le xexeame ƒe akpa bubuwo hã. Le kpɔɖeŋu me, le Afrika-dukɔ si nye Burundi me la, Dukɔa ƒe Ame Tsitsiwo ƒe Agbalẽnyanya Dzikpɔƒe (si nye Sukudede Dzikpɔƒea ƒe alɔdze) kpɔ dzidzɔ ɖe nusi do tso Ðasefoawo ƒe agbalẽsɔsrɔ̃sukua me ŋu ale gbegbe be wona nu sukua ƒe nufiala ene ɖe “dɔ sesẽ si wowɔ tsɔ fia nu ame bubuwo be woanya nuxexlẽ” ta. Nusi koŋue wɔ dɔ ɖe dziɖuɖumegãwo dzie nye be amesiwo nya nuxexlẽ kple nuŋɔŋlɔ ƒe alafa memama 75 nye nyɔnu tsitsiwo—amesiwo wòkpea lãme na be woakpɔ gome le suku siawo tɔgbe dede me.\nLe Mozambique la, sukuvi 4,000 ye le Ðasefowo ƒe agbalẽsɔsrɔ̃sukua dem, eye amesiwo sɔ gbɔ wu 5,000 srɔ̃ nuxexlẽ kple nuŋɔŋlɔ le ƒe ene siwo va yi me. Ame aɖe si de sukua kpɔ ŋlɔ bena: “Medi be maɖe ŋudzedzekpɔkpɔ deto afia. Sukua wɔe be mete ŋu xlẽa nu heŋlɔa nu.”\nKpekpeɖeŋudɔ si Nye “Akuakua ke Menye Gotagome Nu O”\nLɔlɔ̃nu faa dɔ bubu si Yehowa Ðasefowo gawɔna enye kpekpeɖeŋu nana amesiwo dzi afɔku dzɔ ɖo. Ɣeyiɣi kpui aɖee nye si va yi la, amewo va ƒo ƒu ɖe adzɔnuwo dzraɖoƒe aɖe si gogo Paris, France, henɔ dɔ dzi kple ŋkubiã. Lɔlɔ̃nu faa dɔwɔla 400 aɖewo zã woƒe kwasiɖanuwuwu nɔ nuɖuɖu, nudodowo, kple atikewo dem agbalẽgowo me. Kaka kwasiɖanuwuwua nava yi la, nugo gã asieke me yɔ fũ kple kpekpeɖeŋununana siwo ƒe home ade United States dɔlar miliɔn ɖeka kloe henɔ lalam be meli natsɔ wo adzoe. Eteƒe medidi o, agba la va ɖo Titina Afrika si aʋawɔwɔ nɔ edzi yim le, eye afima ƒe Ðasefo lɔlɔ̃nu faa dɔwɔlawo ma nuawo alɔtsɔtsɔe. Azɔ hã Ðasefowoe dzɔ nunana siawo dometɔ akpa gãtɔ.\nWokafu dɔmenyonuwɔna si Yehowa Ðasefowo wɔ le Congo (Kinshasa) nyadzɔdzɔgbalẽ aɖe me be enye “akuakua ke menye gotagome nu o.” Dukɔ Ƒoƒuawo ƒe Dɔdzikpɔha na Sitsoƒedilawo (UNHCR) ƒe amegãwo hã ɖe ŋudzedzekpɔkpɔ ma ke tɔgbe fia ɖe dɔa ŋu. UNHCR ƒe amegã aɖe si le Democratic Republic of Congo hã kpɔ dzidzɔ ɖe ɖoɖo si nu Ðasefoawo wɔ kpekpeɖeŋunanadɔa le ŋu ale gbegbe be etsɔ eya ŋutɔ ƒe ʋu na be dɔa wɔlawo nazã. Ewɔ dɔ ɖe afima nɔlawo hã dzi. Esi eteƒekpɔlawo kpɔ alesi kpekpeɖeŋunuawo ɖo amesiwo hiã tu gbɔ kabakabae la, ewɔ mo yaa na wo dometɔ aɖewo eye wobia be: “Aleke míewɔ ɖoɖoa heke ɖe amesiame ŋu pɛpɛpɛ alea?”\nKpekpeɖeŋunanadɔ siwo Yehowa Ðasefowo wɔna kpakple woƒe agbalẽsɔsrɔ̃ ɖoɖoawo nye dɔ siwo wɔm Ðasefoawo le le xexeame godoo ƒe bla nanewoe nye sia la dometɔ eve pɛ ko. Ke hã la, Ðasefowo gawɔ lɔlɔ̃nu faa dɔ bubu aɖe—enye dɔ si hea viɖe mavɔ ŋutɔŋutɔ vɛ. Míadzro nya sia me le nyati si kplɔe ɖo me.\n^ mm. 3 Yehowa Ðasefowoe ta agbalẽvi si nye Learn to Read and Write (si le gbegbɔgblɔ 6 me) kple esi wota nyitsɔ laa si nye Apply Yourself to Reading and Writing (si le gbegbɔgblɔ 29 me). Ne èdi agbalẽvi siawo dometɔ aɖe femaxee la, ke yi Fiaɖuƒe Akpata si le miaƒe nutoa me alo nàdi magazine sia talawo ƒe mɔ.\nLɔlɔ̃nu Faa Dɔwɔwɔ Le Tɔtrɔm\nTogbɔ be Julie nɔa mɔzɔzɔ dzi ɖaa yia xexeame ƒe akpa vovovo le eƒe dɔwɔnyawo ta hã la, edia ɣeyiɣi wɔa lɔlɔ̃nu faa dɔ aɖe kokoko—ɣeaɖewoɣi. Nyitsɔ laa esime wònɔ Anyiehe Amerika la, eyi ɖana kpekpeɖeŋu le tsyɔ̃eviwo dzikpɔƒe aɖe si gogo Santiago le Chile. Egblɔ be mɔzɔzɔ ʋua “mɔnukpɔkpɔ gãwo” na ye yewɔa lɔlɔ̃nu faa dɔwo.\nLɔlɔ̃nu faa dɔwɔlawo ƒe xexlẽme si le dzidzim ɖe edzi le woƒe ɣeyiɣi zãm abe Julie ene—gake hena ɣeyiɣi ʋɛ aɖe ko. Sara Meléndez si nye zimenɔla na numekuha si bua akɔnta le lɔlɔ̃nu faa dɔwo ŋu gblɔ be “Enye tɔtrɔ yeye. Amewo le lɔlɔ̃nu faa dɔwo wɔm, gake ɣeyiɣi kpui aɖe ko ƒe dɔ wònye wowɔna.” Ewɔe be dɔnunɔlawo le nusi ame aɖewo ʋuʋu ta heyɔ be “lɔlɔ̃nu faa dɔwɔwɔ ƒe to yiyi” ƒe amemiamia sem, eye wole dagbadagbam be yewoadi amewo na yewoƒe dɔwo.\n“Lɔlɔ̃nu Faa Dɔ Wɔwɔ ɖe Nɔnɔmea Nu”\nAmesiwo wɔa ɖoɖo ɖe lɔlɔ̃nu faa dɔwo ŋu dometɔ aɖewo kpɔe be tɔtrɔ yeye sia—si nye lɔlɔ̃nu faa dɔ wɔwɔ ɣeyiɣi vi aɖe ko—tso lɔlɔ̃nu faa dɔwɔlawo ƒe nɔnɔme si trɔ gbɔ. Lɔlɔ̃nu faa dɔwo ŋuti ɖaŋuɖola Susan Ellis gblɔ be: “Nɔnɔme si nye ‘Meli be mawɔ dɔ zi alesi miehiãm ko’ si wotsɔ wɔa lɔlɔ̃nu faa dɔwoe megali o. Ðokuitsɔtsɔna megale amewo me o.” Nyadzɔdzɔŋlɔla Eileen Daspin hã lɔ̃ ɖe edzi nenema ke. Esi wòbia gbe lɔlɔ̃nu faa dɔwɔha dzikpɔla vovovowo tso lɔlɔ̃nu faa dɔwɔlawo ƒe vɔvɔ ŋu megbe la, eƒo nya ta be “Vɔvɔ̃ si le amewo me be woatsɔ wo ɖokuiwo ana ɣeyiɣi didi la le nu gblẽm le lɔlɔ̃nu faa dɔwo wɔwɔ ŋu.”\nKe hã la, New York Tsɔ Ðe Le Eme habɔbɔa dzikpɔla Kathleen Behrens si ƒe nya míegblɔ va yi le nyati siawo me bui be, menye ɖe ɖokuitsɔtsɔna mele amesiwo wɔa lɔlɔ̃nu faa dɔ hena ɣeyiɣi kpuiwo me o, ke boŋ esi ɣeyiɣi fũ mele wo si o tae. Kpuie ko la, amesiwo dea dɔme gaƒoƒo 50 kple edzivɔ kwasiɖa ɖesiaɖe tsɔ kpe ɖe ɖeviwo alo ame tsitsiwo dzi kpɔkpɔ ŋu la mate ŋu awɔ lɔlɔ̃nu faa dɔwo tre ɖe enu o. Egblɔ be: “Ke hã la, alesi ko amesiawo siwo ŋu vovo mele o gatsɔ dɔ si aɖe vi na amewo kpe ɖe woƒe agbenɔnɔ ŋu la fia be, ɖokuitsɔtsɔna si le wo me sẽŋu ŋutɔ nyateƒe.”\nBehrens gblɔ be le lɔlɔ̃nu faa dɔwɔla siwo ŋu ɣeyiɣi mele boo o gome la, “lɔlɔ̃nu faa dɔ wɔwɔ ɖe nɔnɔmea nu” koe nye nua. Lɔlɔ̃nu faa habɔbɔ aɖewo na wowɔa dɔ ŋkeke ɖeka ko fifia gɔ̃ hã. “Esia nana amewo tsɔa wo ɖokuiwo kena wɔa dɔ siwo ɖea vi gake mɔnu nanɔ anyi be woawɔe ɣeyiɣi kpui aɖewo ko.”\nGakpe ɖe ŋu la, ame xexlẽme aɖe si le dzidzim ɖe edzi tsɔ wo ɖokui le kekem hele woƒe kɔmpiutawo zãm le aƒeme tsɔ le nyatakakawo ŋlɔm ɖi hele numekuku wɔm. Magazine si nye The Wall Street Journal gblɔ be: “Ðewohĩ lɔlɔ̃nu faa dɔ wɔwɔ to kɔmpiuta zazã dzie mebɔ o wu le ‘lɔlɔ̃nu faa dɔ wɔwɔ ɖe nɔnɔmea nu’ me, eye ame aɖewo gblɔ be wokpɔ mɔ be eyae ava ɖe vi wu.”\nKpekpeɖeŋunana le Kobe!\nEsi anyigba ʋuʋu le melidzeƒedu deŋgɔ si nye Kobe, Japan, le January, ƒe 1995 me la, alesi gbegbe nuwo gblẽe la wu gbɔgblɔ. Le alesi ame 5,000 ƒe agbe tsi emee ta la, eyae nye anyigbaʋuʋu si wu ame wu ɖesiaɖe si dzɔ kpɔ le Japan tso ƒe 1923 me. Yehowa Ðasefo siwo tso Japan kple xexeame godoo wɔ ɖoɖo enumake ɖe kpekpeɖeŋunana amesiwo ŋu wògblẽ nu le la ŋu. Esi wowɔ ɖoɖo be woadzɔ nu la, wodzɔ United States dɔlar miliɔn ɖeka kple edzivɔ le dɔwɔŋkeke etɔ̃ me. Kpekpeɖeŋunu vovovo va li kɔ ɖe Kobe.\nKristotɔ hamemegã aɖe si nɔ kpekpeɖeŋudɔwɔlawo dome va kpɔe be nuwo yɔ yewoƒe Fiaɖuƒe Akpata fũ wu alesi hiã gɔ̃ hã. Aleke wogbɔna nu mamlɛawo wɔ gee? Edoe ɖa be woatsɔ nuawo dometɔ aɖewo ana kɔdzi aɖe si te ɖe wo ŋu. Ðasefoawo de nuawo agbatsɔʋu aɖe me eye wodze mɔ heku ʋua to nugbagbãawo dome. Mɔzɔzɔ si xɔa aɖabaƒoƒo ʋɛ tsã la va xɔ gaƒoƒo geɖe. Esi woɖo kɔa dzi la, wotsɔ nuawo—siwo ƒe ɖewoe nye kuntruwo, beliwo, avɔ biɖibiɖiwo, atikutsetsewo kple atikewo—na ɖɔkta gã si le afima. Edo dzidzɔ na ɖɔkta la wògblɔ be yewoaxɔ nusianu si Ðasefoawo ate ŋu ana yewo. Wokpɔ dzidzɔ ɖe atikutsetseawo ŋu vevie esi nuɖuɖu mumu menɔ anyi asu na dɔnɔawo o ta.\nEsi Ðasefoawo nɔ nuawo ɖem le ʋua me la, ɖɔktaa tsi tre ɖi henɔ wo kpɔm dũu—togbɔ be wohiãe le dɔ me hã. Emegbe ede ta agu ɖokuibɔbɔtɔe heda akpe na wo. Esi wodze mɔ yina la, egakpɔtɔ tsi tre ɖi henɔ alesi gbegbe wòkpɔ dzidzɔ ɖe nuawo ŋu ɖem fia. Hamemegã si nɔ ameawo nu va de dzesii be emegbe kɔa dzi dɔwɔlawo va wɔ nu aduadu kple dɔnɔ siwo nye Yehowa Ðasefowo.\nLɔlɔ̃nu Faa Dɔwɔwɔ—Dɔ si Ðea Vi\nEsime lɔlɔ̃nu faa dɔwɔla aɖewo siwo le Kabezi, si nye du vi aɖe le Burundi, di be yewoatu Yehowa Ðasefowo ƒe Fiaɖuƒe Akpata la, nutoa me dzikpɔla bia nusi medzɔ kpɔ o tso wo si. Ebia nenye be Ðasefoawo ate ŋu adzra mɔ si gogo teƒe si wogbɔna xɔa tu ge ɖo la ɖo. Ðasefoawo lɔ̃ kple dzidzɔ be yewoawɔ dɔa, eye wowɔ dɔa mɔ̃ mazãmazãe. Lɔlɔ̃nu faa dɔwɔlaawo wɔ dɔa nyuie ale gbegbe be, amegã siwo le nutoa me ɖe ŋudzedzekpɔkpɔ fia ɖe woƒe dɔ sesẽ wɔwɔ kple ɖe ɖokuitsɔtsɔna ƒe gbɔgbɔ si woɖe fia ta. Emegbe lɔlɔ̃nu faa dɔwɔlaawo yi edzi tu woƒe Fiaɖuƒe Akpataa, si ƒe nɔnɔmetata dze le etame. Fifia la, xɔ nyui aɖe le wo si, si akpe ɖe wo ŋu woadzi woƒe Biblia-fiafiadɔ wɔwɔ ɖe edzi le ƒe siwo gbɔna me. Nyateƒee, lɔlɔ̃nu faa dɔ siwo wowɔna le mɔ vovovowo nu ate ŋu aɖe vi siwo ade didiƒe.\nSirley kpɔa dzidzeme le nufiafia amewo be woasrɔ̃ nuxexlẽ me\nƉoe Ɖe Amewo Ɖoe Ɖe Amewo Lɔlɔ̃nu Faa Dɔwɔlawo Le Dɔ Dzi\ng01 8/8 axa 16-19


Enye Teƒeɖola Na Ame Siwo Si Xɔse Le (Hebritɔwo 11:6) | Te Ðe Mawu Ŋu\nGBE BUBU Afrikaans Albanian Amharic Arabic Armenian Armenian (West) Aymara Bicol Bulgarian Catalan Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greek Guarani Haitian Creole Hiligaynon Hungarian Icelandic Igbo Iloko Indonesian Italian Japanese Kazakh Kikuyu Kiluba Kinyarwanda Kirghiz Kirundi Korean Lingala Lithuanian Luo Malagasy Maltese Myanmar Ngabere Norwegian Nzema Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Thai Tigrinya Tiv Tsonga Turkish Twi Ukrainian Venda Vietnamese Xhosa Yoruba Zulu\nÐe Yehowa kpɔa ŋudzedze ɖe agbagba siwo esubɔlawo dzena be yewoadze eŋu la ŋua? Ame aɖewo aɖo eŋu be ao, eye woagblɔ be Mawu metsɔa ɖeke le eme na mí o. Gake nya ma nye alakpanyagbɔgblɔ ɖe Mawu ŋu. Eƒe Nya, Biblia la, na míenya nyateƒea. Ena míeka ɖe edzi be Yehowa kpɔa ŋudzedze ɖe agbagba siwo esubɔla nuteƒewɔlawo dzena be yewoasubɔe la ŋu. Bu apostolo Paulo ƒe nya si dze le Hebritɔwo 11:6 ŋu kpɔ.\nAleke míawɔ adze Yehowa ŋu? Paulo ŋlɔ bena: “Ne xɔse mele ame si o la, mate ŋu adze [Mawu] ŋu nyuie o.” De dzesii be Paulo megblɔ be asesẽ be woadze Mawu ŋu ne xɔse mele ame si o. Ke boŋ egblɔ be ne xɔse mele ame si o la mate ŋu adze Mawu ŋu o. Nya lae nye be, ele vevie ŋutɔ be xɔse nanɔ mía si hafi míate ŋu adze Mawu ŋu.\nXɔse ka ƒomevie dzea Yehowa ŋu? Ele be míaƒe Mawu dzi xɔse naɖe dzesi le go eve me. Gbã la, ele be ‘míaxɔe ase be eli.’ Biblia gɔmeɖeɖe bubuwo gblɔ be ele be ‘míaxɔe ase be eli vavã.’ Aleke míawɔ adze Mawu ŋu ne míeka ɖe edzi be eli o? Ke hã xɔse vavã bia nu geɖe wu ema, elabena gbɔgbɔ vɔ̃wo gɔ̃ hã xɔe se be Yehowa li. (Yakobo 2:19) Ne míexɔe se be Mawu li vavã la, ele be dɔwɔwɔ nakpe ɖe eŋu, si fia be míaɖe míaƒe xɔsea afia to ale si míanɔ agbe wòadze Mawu ŋu me.—Yakobo 2:20, 26.\nEvelia, ele be ‘míaxɔe ase be’ Mawu nye “teƒeɖola.” Ele be ame si si xɔse akuakua le la naka ɖe edzi bliboe be agbagba siwo dzem yele be yeanɔ agbe wòadze Mawu ŋu la manye dzodzro o. (1 Korintotɔwo 15:58) Aleke míawɔ adze Yehowa ŋu ne míeka ɖe edzi be didi kple ŋutete le esi be wòaɖo míaƒe xɔse teƒe na mí o? (Yakobo 1:17; 1 Petro 5:7) Ne ame aɖe bu Mawu be metsɔa ɖeke ele eme na ame o, mekpɔa ŋudzedze ɖe míaƒe agbagbadzedzewo ŋu o, eye menyoa dɔme o la, efia be menya Mawu si ŋu Biblia ƒo nu tsoe la o.\nAme kawoe Yehowa ɖoa eteƒe na? Paulo gblɔ be: “Ame siwo dinɛ vevie.” Biblia gɔmeɖelawo ƒe numekugbalẽ aɖe gblɔ be Helagbe me nya si gɔme woɖe be “dinɛ vevie” la mefia be woanya Mawu ko evɔ o, ke boŋ efia be “woade ta agu” nɛ. Numekugbalẽ bubu aɖe hã gblɔ be Helagbe me nya ma si wozã la fia kutrikuku kple veviedodo. Ɛ̃, Yehowa ɖoa eteƒe na ame siwo ƒe xɔse ʋãa wo wosubɔnɛ dzonɔamemetɔe le esi wolɔ̃e kple dzi blibo ta.—Mateo 22:37.\nAleke míawɔ adze Yehowa ŋu ne míeka ɖe edzi be didi kple ŋutete le esi be wòaɖo míaƒe xɔse teƒe na mí o?\nAleke Yehowa ɖoa eteƒe na esubɔla wɔnuteƒewo? Edo ŋugbe be yeatsɔ etsɔme nyui aɖe aɖo eteƒe na wo, si nye be woanɔ agbe tegbee le Paradiso me le anyigba dzi. Esia ɖe eƒe lɔlɔ̃ gã kple eƒe dɔmenyonyo fia. (Nyaɖeɖefia 21:3, 4) Fifia gɔ̃ hã la, yayra geɖe sua ame siwo dia Yehowa vevie la si. Eƒe gbɔgbɔ kɔkɔea kpakple nunya si le eƒe Nya, Biblia, me la kpena ɖe wo ŋu wonɔa agbe si me dzidzɔ kple dzidzeme le.—Psalmo 144:15; Mateo 5:3.\nVavãe, Yehowa nye Mawu si kpɔa ŋudzedze ɖe agbagba siwo esubɔla wɔnuteƒewo dzena be yewoasubɔe la ŋu eye wòdea asixɔxɔ wo ŋu. Ðe esia nyanya meʋã wò be nàte ɖe Mawu ŋu geɖe wu oa? Ne nenemae la, ɖe manyo be nàsrɔ̃ ale si nàtu xɔse si ƒomevi dzea Yehowa ŋu la ɖo eye nànɔ agbe ɖe enu be wòaɖo eteƒe na wò oa?\nBiblia ƒe akpa si míade dzi ƒo na wò be nàxlẽ le November me\nTito 1-3; Filemon 1-25; Hebritɔwo 1-13–Yakobo 1-5\nƉoe Ɖe Amewo Ɖoe Ɖe Amewo Enye “Teƒeɖola Na Ame Siwo Dinɛ Vevie”


Psalmowo 88 | Biblia Le Internet Dzi | Xexe Yeye Gɔmeɖeɖe\nGbedodoɖa be woaɖe ye tso ku si me\n“Nye agbe gogo Tsiẽƒe” (3)\n‘Medoa gbe ɖa na wò ŋdi sia ŋdi’ (13)\nHadzidzi. Kora viwo ƒe ha.+ Na henɔ la; ɖe Mahalat* ƒe atsyã nu, ne wòanye ha si woaxe. Ezrahitɔ Heman+ ƒe Maskil.* 88 Oo Yehowa, Mawu, nye xɔnametɔ,+Medo ɣli na wò le ŋkeke me,Eye medo ɖe ŋkuwòme le zã me.+ 2 Na nye gbedodoɖa neɖo gbɔwò,+Eye nàƒu to anyi ɖe* nye kokoƒoƒo ŋu.+ 3 Elabena nye luʋɔ* kpɔ vɔ̃ geɖe teƒe,+Eye nye agbe gogo Tsiẽƒe.*+ 4 Wobum ɖe yɔmeyilawo dome;+Mezu ame si ŋu wɔna vɔ le,*+ 5 Wogblẽm ɖe kukuawo domeAbe ame tsiaʋa siwo le yɔdo me ene,Abe ame siwo dzi mègaɖo ŋkui o,Siwo woɖe ɖa le wò dzikpɔkpɔ te* la ene. 6 Ètsɔm de do goglotɔ me,Le viviti me, le aʋli gã aɖe me. 7 Wò dziku nu sẽ ɖe dzinye,+Eye nètsɔ wò ƒutsotsoewo tem ɖe to. (Sela) 8 Èna nye ame nyanyɛwo ka hlẽ le ŋunye;+Èna mele ŋu nyɔm na wo. Mele ga me, eye dodo meli nam o. 9 Nu te nye ŋkuwo ŋu le nye xaxawo ta.+ Oo Yehowa, meyɔa wò ŋkeke bliboa;+Meke nye abɔwo me na wò. 10 Ðe nàwɔ nukunuwo na ame siwo ku laa? Kukuawo, ame siwo ŋu ŋusẽ aɖeke megale o lae afɔ akafu wòa?+ (Sela) 11 Ðe woaɖe gbeƒã wò amenuveve le yɔdo me,Kple wò nuteƒewɔwɔ le tsɔtsrɔ̃ƒea?* 12 Ðe woade dzesi wò nukudɔwo le viviti mea,Alo wò dzɔdzɔenyenye le anyigba si dzi womeganyaa naneke le o la?+ 13 Oo Yehowa, wòe mele ɣli dom na be nàxɔ nam,+Eye nye gbedodoɖawo le ŋkuwòme ŋdi sia ŋdi.+ 14 Oo Yehowa, nu ka tae nègbem?*+ Nu ka tae nèɣla wò ŋkume ɖem?+ 15 Mele fu kpem tso nye ɖevime ke,Eye meɖo kudo nu;+Wɔna vɔ le ŋunye le nu dziŋɔ siwo ŋu nèɖe mɔ le wodzɔ ɖe dzinye la ta. 16 Wò dɔmedzoe tsyɔ dzinye;+Wò ŋɔdzidodowo tsrɔ̃m. 17 Woƒo xlãm ŋkeke bliboa abe tsiɖɔɖɔ ene;Wotso goawo katã me nyè tsyɔm.* 18 Èɖe xɔ̃nyewo kple zɔhɛnyewo ɖa le ŋunye yi adzɔge ʋĩi;+Azɔ vivitie zu xɔ̃nye.\n^ Alo, “nàbɔbɔ alé to ɖe.”\n^ Alo, “abe ame si ŋu ŋusẽ aɖeke mele o ene.”\n^ Egɔmeɖeɖe tẽe, “Siwo mele wò asi me o.”\n^ Alo, “Abadon.”\n^ Alo, “nàgbe nye luʋɔ.”\n^ Agate ŋu afia, “nyè tsyɔm zi ɖeka.”


Mateo 13 | Biblia Le Internet Dzi | Xexe Yeye Gɔmeɖeɖe\nFIAÐUƑEA ŊUTI LODODOWO (1-52)\nNukuwula la (1-9)\nNu si ta Yesu zã lododowo ɖo (10-17)\nNukuwula ƒe lododoa gɔme ɖeɖe (18-23)\nLu kple gbe vɔ̃ɖiawo (24-30)\nSinapi-ku kple amɔwɔʋãnu (31-33)\nLododowo zazã nye nyagblɔɖi me vava (34, 35)\nEɖe lu kple gbe vɔ̃ɖiawo ƒe lododoa me (36-43)\nKesinɔnu si woɣla kple dzonu xɔasi la (44-46)\nÐɔ si woɖi ɖe ƒu me (47-50)\nKesinɔnuwo, yeyeawo kple xoxoawo (51, 52)\nYesu detɔwo gbee (53-58)\n13 Yesu do go le aƒea me gbe ma gbe, eye wòyi ɖabɔbɔ nɔ ƒua nu. 2 Eye ameha gã aɖe ƒo ƒu ɖe eŋu, eya ta ege ɖe tɔdziʋu aɖe me, eye wòbɔbɔ nɔ anyi, ke ameha blibo la le tsitre ɖe ƒua nu.+ 3 Eye wògblɔ nya geɖewo na wo le lododowo+ me be: “Mikpɔ ɖa! Nukuwula aɖe do go yi nuku wu ge.+ 4 Esi wòle nukua wum la, nuku aɖewo ge ɖe mɔ to, eye xeviwo va fɔ wo mi.+ 5 Bubuwo ge ɖe kpenyigba dzi, afi si womekpɔ anyi sɔgbɔ le o, eye womie enumake, elabena anyia mede to o.+ 6 Esi ŋdɔ ʋu la, ŋdɔkutsu ɖu wo, eye woyrɔ, elabena woƒe ke meyi to o. 7 Bubuwo hã ge ɖe ŋùwo me, eye ŋùawo vu tsyɔ wo dzi.+ 8 Bubu aɖewo hã ge ɖe anyigba nyui dzi, eye wode asi tsetse me, ɖewo teƒe alafa ɖeka, ɖewo blaade, ɖewo blaetɔ̃.+ 9 Ame si to li na la, nesee.”+ 10 Eye nusrɔ̃lawo va biae be: “Nu ka tae nèƒoa nu na wo le lododowo me?”+ 11 Eɖo eŋu na wo be: “Miawo la, wona mi be miase Dziƒofiaɖuƒe la ƒe nya ɣaɣla kɔkɔeawo+ gɔme, ke womena woawo ya o. 12 Elabena ame si si nu le la, woatsɔ geɖe akpee nɛ, eye wòagba go nɛ; gake ame si si nu mele o la, woaxɔ nu si le esi la gɔ̃ hã le esi.+ 13 Esia tae meƒoa nu na wo le lododowo me ɖo; elabena togbɔ be wole nu kpɔm hã la, dzodzroe wole ekpɔm, eye togbɔ be wole nu sem hã la, dzodzroe wole esem, eye womesea egɔme o.+ 14 Ale Yesaya ƒe nyagblɔɖia va eme ɖe wo ŋu. Egblɔ be: ‘Miasee baa, gake miase egɔme akpɔ o, miakpɔ nu, gake miadze sii gbeɖe o.+ 15 Elabena dukɔ sia ƒe dzi ku atri; wose nu kple woƒe towo, ke womewɔ edzi o, eye womia woƒe ŋkuwo, ne woagakpɔ nu kple woƒe ŋkuwo, eye woase nu kple woƒe towo ahase nu gɔme kple woƒe dziwo, eye woatrɔ, ne mada gbe le wo ŋu o.’+ 16 “Ke dzidzɔtɔwo mienye, elabena miaƒe ŋkuwo kpɔa nu eye miaƒe towo hã sea nu.+ 17 Elabena vavã mele egblɔm na mi be, nyagblɔɖila kple ame dzɔdzɔe geɖewo di vevie be yewoakpɔ nu siwo kpɔm miele la, gake womekpɔ wo o,+ eye wodi be yewoase nya siwo sem miele la, gake womese wo o. 18 “Azɔ miɖo to miase nukuwula ŋuti lododoa ƒe gɔmeɖeɖe.+ 19 Ne ame aɖe se Fiaɖuƒea ŋuti nya la gake mesea egɔme o la, vɔ̃ɖitɔ+ la va ɖea nu si wowu ɖe eƒe dzi me la dzonae; nuku siae nye esi ge ɖe mɔ to la.+ 20 Ke nuku si ge ɖe kpenyigba dzi la, eyae nye ame si le nya la sem, eye wòxɔnɛ enumake kple dzidzɔ.+ 21 Gake meli ke le eɖokui me o, enɔa anyi ɣeyiɣi aɖe ko, eye ne xaxa alo yometiti va le nya la ta ko la, edea megbe* enumake. 22 Ke nuku si ge ɖe ŋùwo me la, esiae nye ame si le nya la sem, gake nuɖoanyi* sia me dzimaɖitsitsi+ kple kesinɔnuwo ƒe amebleŋusẽ vuna tsyɔa nya la dzi, eye metsea ku o.+ 23 Eye nuku si ge ɖe anyigba nyui dzi lae nye ame si le nya la sem, eye wòsea egɔme, eye wòtsea ku geɖe, ɖewo teƒe alafa ɖeka, ɖewo teƒe blaade, ɖewo teƒe blaetɔ̃.”+ 24 Egado lo bubu na wo be: “Dziƒofiaɖuƒe la le abe ame aɖe si wu nuku nyui ɖe eƒe agble me ene. 25 Esi amewo dɔ alɔ̃ la, eƒe futɔ va wu gbe vɔ̃ɖi ɖe luawo dome, eye wòdzo. 26 Esi luawo to aŋgba hetse la, gbe vɔ̃ɖiawo hã do. 27 Eye aƒetɔ la ƒe kluviwo va gblɔ nɛ be: ‘Aƒetɔ, menye nuku nyui ye nèwu ɖe wò agblea me oa? Aleke wɔ gbe vɔ̃ɖiwo va le eme?’ 28 Egblɔ na wo be: ‘Futɔ aɖee wɔ nu sia.’+ Kluviawo biae be: ‘Ekema èdi be míayi aɖaho woa?’ 29 Eɖo eŋu be: ‘Ao; elabe ne miele gbe vɔ̃ɖiawo hom la, ɖewohĩ miaho luawo hã akpe ɖe wo ŋu. 30 Mina wo kple evea siaa natsi va se ɖe nuŋeɣi la, eye ne nuŋeɣia ɖo la, magblɔ na nuŋelawo be: Miho gbe vɔ̃ɖiawo gbã, eye miabla wo tatata atɔ dzo wo, emegbe miaƒo lu la nu ƒu ɖe nye nudzraɖoƒe.’”+ 31 Egado lo bubu na wo be: “Dziƒofiaɖuƒe la le abe sinapi-ku si ame aɖe ƒã ɖe eƒe agble me ene.+ 32 Le nyateƒe me la, eyae nye nuku suetɔ, ke ne etsi la, eyae nyea abɔ me nu miemie si lolona wu, eye wòzua ati, ale be dziƒoxewo va nɔa eƒe alɔwo me.” 33 Egado lo bubu na wo be: “Dziƒofiaɖuƒe la le abe amɔwɔʋãnu si nyɔnu aɖe tsɔ de amɔwɔ dzidzenu gã etɔ̃ me va se ɖe esime amɔwɔ bliboa ʋã la ene.”+ 34 Yesu gblɔ nya siawo katã na ameha la le lododowo me. Le nyateƒe me la, meƒoa nu na wo ne menye le lododo me o,+ 35 ale be nya si wogblɔ ɖi to nyagblɔɖila la dzi nava eme, egblɔ be: “Make nu aƒo nu le lododowo me; magblɔ nu siwo le ɣaɣla tso keke gɔmeɖoanyiɣi* ke.”+ 36 Esi wòɖe asi le amehaa ŋu vɔ la, eyi aƒe me. Eye eƒe nusrɔ̃lawo va egbɔ gblɔ nɛ be: “Ðe lo si nèdo le gbe vɔ̃ɖi siwo le agblea me ŋu la gɔme na mí.” 37 Eɖo eŋu na wo be: “Ame si le nuku nyuia wum lae nye Amegbetɔvi la, 38 eye agble lae nye xexea.+ Nuku nyui lae nye Fiaɖuƒe la ƒe viwo, ke gbe vɔ̃ɖiawoe nye vɔ̃ɖitɔ la ƒe viwo,+ 39 eye futɔ si wu wo lae nye Abosam. Nuŋeɣi lae nye nuɖoanyi aɖe ƒe nuwuɣi,* eye nuŋelaawoe nye mawudɔlawo. 40 Eya ta abe ale si woho gbe vɔ̃ɖiawo hetɔ dzo woe ene la, nenema kee wòanɔ le nuɖoanyia ƒe nuwuɣi.*+ 41 Amegbetɔvi la adɔ eƒe dɔlawo ɖa, eye woaƒo amenuɖianuwo kple sedzimawɔlawo nu ƒu tso eƒe Fiaɖuƒe la me, 42 eye woatsɔ wo aƒu gbe ɖe kpodzo bibi la me.+ Afi mae woafa avi ahaɖu aɖukli le. 43 Ɣemaɣi la, ame dzɔdzɔewo aklẽ abe ɣe ene+ le wo Fofo ƒe Fiaɖuƒe la me. Ame si to li na la, nesee. 44 “Dziƒofiaɖuƒe la le abe kesinɔnu aɖe si woɣla ɖe anyigba aɖe me ene, eye ame aɖe va ke ɖe eŋu hetsɔe ɣla; eye le dzidzɔ si wòkpɔ ta la, eyi ɖadzra eƒe nuwo katã eye wòƒle anyigba ma.+ 45 “Dziƒofiaɖuƒe la gale abe asitsala mɔzɔla aɖe si le dzonu nyuiwo dim la ene. 46 Esi wòke ɖe dzonu xɔasi aɖe ŋu la, eyi ɖadzra eƒe nuwo katã enumake eye wòƒlee.+ 47 “Dziƒofiaɖuƒe la gale abe ɖɔ si woɖi ɖe ƒu me, si ɖe tɔmelã ɖe sia ɖe ƒomevi la ene. 48 Esi ɖɔa yɔ la, wohee va gota, eye wonɔ anyi heƒo tɔmelã nyuiawo nu ƒu+ ɖe nugowo me, ke wotsɔ manyomanyoawo+ ƒu gbe. 49 Nenemae wòanɔ le nuɖoanyia ƒe nuwuɣi.* Mawudɔlawo ado go, eye woama ame vɔ̃ɖiwo ɖa tso ame dzɔdzɔewo gbɔ, 50 eye woatsɔ wo aƒu gbe ɖe kpodzo bibi la me. Afi mae woafa avi ahaɖu aɖukli le. 51 “Miese nu siawo katã gɔmea?” Woɖo eŋu nɛ be: “Ɛ̃.” 52 Egblɔ na wo be: “Ne nenemae la, minyae be dutoƒonufiala ɖe sia ɖe si wofia nui tso Dziƒofiaɖuƒea ŋu la ɖi aƒetɔ aɖe si ɖea nu yeyewo kple nu xoxowo siaa doa goe tso eƒe kesinɔnudzraɖoƒe.” 53 Esi Yesu do lo siawo vɔ la, edzo le afi ma. 54 Esi wòva wo de la,+ ede asi nufiafia wo me le woƒe ƒuƒoƒe la, eye woƒe mo wɔ yaa wobia be: “Afi kae ame sia kpɔ nunya sia kple ŋusẽ tsoe tsɔ le ŋusẽdɔ siawo gbegbe wɔm?+ 55 Menye atikpala la ƒe vie nye esia oa?+ Menye dadaa ye woyɔna be Maria, eye nɔviaŋutsuwoe nye Yakobo, Yosef, Simon kple Yuda oa?+ 56 Eye ɖe nɔvianyɔnuwo katã mele mía dome oa? Ekema afi kae wòkpɔ nu siawo katã tsoe?”+ 57 Eya ta eƒe nyawo ɖia wo nu.+ Ke Yesu gblɔ na wo be: “Wodea bubu nyagblɔɖila ŋu le afi sia afi negbe le wo de kple eya ŋutɔ ƒe aƒe me ko womebunɛ le o.”+ 58 Eye mewɔ ŋusẽdɔ geɖewo le afi ma o, le woƒe dzimaxɔse ta.\n^ Egɔmeɖeɖe tẽe, “ezua nukikli nɛ.”\n^ Agate ŋu afia, “tso xexea ƒe gɔmeɖoanyiɣi.”


Petro Srɔ̃ Tsɔtsɔke Tso Yesu Gbɔ | Xɔse Vavã\nTA BLAEVE VƆ ETƆ̃LIA\nEsrɔ̃ Tsɔtsɔke Tso Aƒetɔ La Gbɔ\n1. Ɣekaɣie nu anya te ɖe Petro dzi wu le eƒe agbe me?\nPETRO maŋlɔ zã dziŋɔ ma si me woa kple Yesu ƒe ŋku do go la be akpɔ o. Ðe wòkpɔe le Yesu ƒe mo be edo dziku ɖe ye ŋua? Míenya o; nya si nuŋlɔɖi si tso gbɔgbɔ me la gblɔ koe nye be “Aƒetɔ la trɔ kpɔ Petro.” (Luka 22:61) Gake esi woa kplii ƒe ŋku nya do go ko la, Petro kpɔ eya ŋutɔ ƒe kpododonu dze sii kɔtɛ. Petro kpɔe dze sii be nu si tututu Yesu gblɔ be yegbɔna wɔwɔ ge, si dzi yenɔ tɔ tem ɖo be yemawɔ gbeɖe o lae nye ema yewɔ—egbe nu le eƒe Aƒetɔ lɔlɔ̃a gbɔ. Ðewohĩ gbe ma gbee nye ŋkeke si dzi nu te ɖe Petro dzi wu le eƒe agbe me.\n2. Nu vevi kae wòva hiã be Petro nasrɔ̃, eye aleke eƒe ŋutinyaa ate ŋu aɖe vi na mí?\n2 Gake ema mefia be wɔna aɖeke megali o. Esi wònye be xɔse sẽŋu nɔ Petro si ta la, edze agbagba wɔ ɖɔɖɔɖo, eye wògasrɔ̃ nu vevi bubu tso Yesu gbɔ. Eyae nye tsɔtsɔke. Ele be mí katã míasrɔ̃ nu vevi sia, eya ta mina míadzro ale si Petro wɔ srɔ̃ nɔnɔme siae la me kpɔ.\nNu Geɖe Li Petro Nasrɔ̃\n3, 4. (a) Nya kae Petro bia Yesu, eye nu kae anya nɔ susu me nɛ? (b) Aleke Yesu ɖee fia be nɔnɔme si xɔ aƒe ɖi ɣemaɣi lae kpɔ ŋusẽ ɖe Petro dzi?\n3 Anɔ abe ɣleti ade ene do ŋgɔ, esime wonɔ Kapernaum, si nye du si me Petro tso me la, ete ɖe Yesu ŋu hebiae be: “Aƒetɔ, zi nenie nɔvinye awɔ nu vɔ̃ ɖe ŋunye, eye wòle be matsɔe akee? Va se ɖe zi adre loo?” Ðewohĩ Petro susui be ne yewɔe alea la, ke yenyo dɔme ŋutɔ. Elabena subɔsubɔhakplɔlawo fiaa nu ɣemaɣi be ele be woatsɔe ake zi etɔ̃ pɛ ko. Yesu ɖo eŋu nɛ be: “Nyemegblɔ na wò be: Va se ɖe zi adre o, ke boŋ, Va se ɖe zi blaadre vɔ adre.”—Mat. 18:21, 22.\n4 Ðe Yesu ƒe nyawo fia be Petro nanɔ vo siwo amewo ada ɖe eŋu la ŋlɔm ɖia? Ao; ke boŋ esi Yesu gblɔ na Petro be menye zi 7 o, ke zi 77 la, efia be ne míelɔ̃ mía havi la, míaɖo seɖoƒe na tsɔtsɔke o. (1 Kor. 13:4, 5) Yesu kpɔe dze sii be nublanuimakpɔmakpɔ kple vodada léle ɖi si xɔ aƒe ɖi ɣemaɣi lae kpɔ ŋusẽ ɖe Petro dzi. Gake ele be ame siwo di be yewoasrɔ̃ Mawu la nayi edzi atsɔe anɔ wo nɔviwo kem faa.—Xlẽ 1 Yohanes 1:7-9.\n5. Ɣekaɣie míedea dzesi tsɔtsɔke ƒe vevienyenye wu?\n5 Petro meʋli nya sia kple Yesu o. Gake ɖe nufiame si le Yesu ƒe nyaa me la de dzi gbɔ nɛa? Ɣeaɖewoɣi la, míesrɔ̃a nu tso tsɔtsɔke ŋu nyuie wu ne mía ŋutɔwo míeva ɖo nɔnɔme aɖe si me míehiã tsɔtsɔke le vevie la me. Eya ta mina míagatrɔ ɖe nudzɔdzɔ siwo do ŋgɔ teti na Yesu ƒe ku ŋu la ake. Le ɣeyiɣi sesẽ ma me la, Petro da vo geɖe siwo ta wòhiã be eƒe Aƒetɔa natsɔe akee zi geɖe.\nYesu Tsɔe Ke Petro Zi Geɖe\n6. Aleke Petro wɔ nui esi Yesu nɔ agbagba dzem be yeafia ɖokuibɔbɔ apostoloawo, ke hã aleke Yesu wɔ nu ɖe eŋui?\n6 Le Yesu ƒe anyigbadzinɔnɔ ƒe zã mamlɛtɔa me la, nuwo menɔ bɔbɔe kura o. Nu geɖewo li wòle be Yesu nagafia eƒe apostoloawo, siwo dometɔ ɖekae nye ɖokuibɔbɔ. Yesu ɖo ɖokuibɔbɔ ƒe kpɔɖeŋu ɖi na wo esi wòklɔ afɔ na wo, si nye dɔ si subɔvi tsɛtɔ kekeake wɔna. Gbã la, Petro bia Yesu be eyae aklɔ afɔ na ye hã. Eyome egbe be maklɔ afɔ na ye o. Gake esi wòva lɔ̃ mlɔeba la, ebia tso Yesu si be wòaklɔ yeƒe asiwo kple yeƒe ta hã! Yesu medo dziku ɖe eŋu o, ke boŋ egbɔ dzi ɖi ɖe vevienyenye si nɔ nu si wɔm wònɔ ŋu la gɔme nɛ tufafatɔe.—Yoh. 13:1-17.\n7, 8. (a) Mɔ kawo nue Petro gado Yesu ƒe dzigbɔɖi kpɔ le? (b) Aleke Yesu yi edzi kpɔ nublanui na Petro hetsɔ eƒe vodadawo kee?\n7 Esia megbe kpuie ko la, Petro gado Yesu ƒe dzigbɔɖi kpɔ ake. Apostoloawo te nyahehe kple wo nɔewo ku ɖe ame si nye gãtɔ le wo dome ŋu, eye ɖikeke mele eme o be Petro hã kpɔ gome le ɖevinuwɔna ma, si ɖe dadagbɔgbɔ fia la me. Ke hã Yesu ɖɔ wo ɖo dɔmenyotɔe, eye wòkafu wo gɔ̃ hã ɖe nu nyui si wowɔ, si nye ale si woku ɖe woƒe Aƒetɔ la ŋu nuteƒewɔwɔtɔe, la ta. Gake egblɔ be wo katã woava gblẽ ye ɖi. Petro te tɔ ɖe edzi be ye ya yemagblẽ Yesu ɖi akpɔ o, ne ahiã be yeaku kplii gɔ̃ hã. Gake Yesu gblɔe ɖi be hafi koklo naku atɔ zi eve zã ma me la, Petro agbe nu le ye si nye eƒe Aƒetɔ la gbɔ zi etɔ̃. Azɔ menye ɖeko Petro ke ɖi Yesu ƒe nyaa o, ke eƒu asi akɔ hã be yealé nuteƒewɔwɔ me ɖe asi wu apostolo susɔeawo katã.—Mat. 26:31-35; Marko 14:27-31; Luka 22:24-28; Yoh. 13:36-38.\n8 Ðe Petro ƒe nuwɔna sia do dziku na Yesua? Le ɣeyiɣi sesẽ mawo katã me la, Yesu yi edzi na eƒe ŋku nɔ eƒe apostolo madebliboawo ƒe nyuiƒewo ŋu. Enya be Petro le nu gbe ge le ye gbɔ tsã, gake egblɔ be: “Meɖe kuku ɖe tawò, bene wò xɔse nu nagatsi o; eye wò la, ne ètrɔ gbɔ ko la, do ŋusẽ nɔviwòwo.” (Luka 22:32) Yesu ƒe nya siawo fia be eka ɖe edzi be Petro atrɔ dzi me, eye wòayi eƒe subɔsubɔdɔa dzi nuteƒewɔwɔtɔe. Tsɔtsɔke ƒe nɔnɔme nyui ka gbegbee nye esi!\n9, 10. (a) Nu ka tae wòva hiã be woaɖɔ Petro ɖo le Getsemane bɔa me? (b) Nu ka dzie Petro ƒe ŋutinyaa ɖoa ŋkui na mí?\n9 Emegbe, esime wonɔ Getsemane bɔa me la, ehiã be woagaɖɔ Petro ɖo ake. Yesu bia tso woa kple Yakobo kpakple Yohanes si be woanɔ ŋudzɔ esime eya ŋutɔ yi ɖale gbe dom ɖa. Yesu nɔ veve sem vevie ɣemaɣi, eye wòhiã na ŋusẽdodo, gake alɔ̃ ko dɔm Petro kple nɔviawo ya nɔ, togbɔ be Yesu va nyɔ wo enuenu hã. Yesu gblɔ nya siawo siwo me veveseɖeamenu kple tsɔtsɔke dze le la be: “Nyateƒee, gbɔgbɔ la le lɔlɔ̃m, gake ŋutilãa ya gbɔdzɔ.”—Marko 14:32-41.\n10 Eteƒe medidi o, ameha aɖe lé akakatiwo, yiwo, kple kpowo ɖe asi la va do. Ehiã be woaɖɔ ŋu ɖo ahawɔ nu le nunya me le ɣeyiɣi ma me. Ke hã Petro ya tsɔ dzitsitsi da yi be yeaɖe ta le Malxo, si nye nunɔlagã la ƒe dɔla la nu, eye wòkpa to nɛ. Yesu ɖɔ Petro ɖo tufafatɔe, eka asi subɔvia ƒe toa ŋu heda gbe le ŋu, eye wògblɔ nya vevi aɖe ku ɖe asaƒoƒo na ŋutasẽnuwɔwɔ ŋu, si dzi eyomedzelawo wɔna ɖo va de asi na egbea. (Mat. 26:47-55; Luka 22:47-51; Yoh. 18:10, 11) Petro da vo geɖe siwo eƒe Aƒetɔ la tsɔ kee xoxo. Esia ɖoa ŋku edzi na mí be “mí katã míewɔa vodada zi geɖe.” (Xlẽ Yakobo 3:2.) Mía dometɔ kae mehiãa Mawu ƒe tsɔtsɔke gbe sia gbe o? Gake le Petro ya gome la, etɔ mese ɖe afi ma haɖe o. Agada vo siwo lolo wu le zã ma me.\nPetro Ƒe Vodada Gãtɔ\n11, 12. (a) Aleke Petro ɖe dzinɔameƒo aɖe ya teti fia esi wolé Yesu? (b) Aleke Petro do kpo nu le nu si wòƒu asi akɔ be yeawɔ la me?\n11 Yesu gblɔ na amehaa be ne ye dim wole la, ekema woaɖe asi le yeƒe apostoloawo ŋu woadzo. Petro kpɔ ameha la wonɔ Yesu blam, gake naneke meli wòawɔ o. Kasia Petro si, abe apostolo mamlɛawo ke ene.\n12 Ðewohĩ Petro kple Yohanes si va se ɖe esime wogogo Ana, si nye Nunɔlagã tsã la, ƒe aƒea gbɔ. Afi mae amehaa kplɔ Yesu yi gbã be woabia gbee. Esi wokplɔ Yesu dzo le afi ma la, Petro kple Yohanes nɔ amehaa yome le “adzɔge ɖaa.” (Mat. 26:58; Yoh. 18:12, 13) Menye vɔvɔ̃nɔtɔe Petro nye kura o. Ehiã dzinɔameƒo hafi wòate ŋu anɔ ameha ma yome. Elabena wolé lãnuwo ɖe asi, eye Petro kpa to na wo dometɔ ɖeka xoxo. Ke hã menye nuteƒewɔwɔ ƒe lɔlɔ̃ si Petro gblɔ be yeaɖe afia, si nye be yealɔ̃ faa aku kple yeƒe Aƒetɔ lae nye ema wòɖe fia o.—Marko 14:31.\n13. Aleke wòdze be míanɔ Kristo yomee?\n13 Ame geɖewo dina egbea be yewoanɔ Kristo yome le “adzɔge ɖaa” abe Petro ene, be ame aɖeke nagade dzesi yewo o. Gake abe ale si Petro ŋutɔ va ŋlɔe emegbe ene la, mɔ nyuitɔ si nu wòle be míanɔ Kristo yome le koe nye be míanɔ Eŋu kplikplikpli ale si míate ŋui ahasrɔ̃ Eƒe kpɔɖeŋu le nu sia nu me, nɔnɔme sesẽ ka kee ɖava mía dzi o.—Xlẽ 1 Petro 2:21.\n14. Afi kae Petro nɔ le zã si me wonɔ ʋɔnu drɔ̃m Yesu le la me?\n14 Petro nɔ ameha la yome dzadzadza va se ɖe esime wòɖo aƒe gãtɔ kekeake siwo le Yerusalem la dometɔ ɖeka ƒe agbo nu. Nunɔlagã ŋusẽtɔ kple kesinɔtɔ Kayafa ƒe aƒee. Zi geɖe la, xɔxɔnu nɔa aƒe siawo tɔgbi titina, eye agbo nɔa wo nu. Esi Petro ɖo agboa nu la, womeɖe mɔ nɛ wòge ɖe eme o. Yohanes, si dze si nunɔlagã la ya tre aƒea me yiyi na Petro, eya ta eva ɖe kuku na agbonudzɔlaa be wòana wòage ɖe eme. Edze abe Petro menɔ Yohanes ŋu kplikplikpli o ene, eye metee kpɔ hã be yeage ɖe xɔa me ahanɔ eƒe Aƒetɔa ŋu o. Etsi xɔxɔnua, afi si kluvi kple dɔla aɖewo nɔ dzo si nɔ lelém nyuie la ƒum le, le esi vuvɔ si nɔ wɔwɔm zã ma me ta, eye enɔ aʋatsoɖasefo siwo nɔ Yesu nu tsom la kpɔm wonɔ gegem ɖe xɔ si me wole ʋɔnu drɔ̃m Yesu le la me henɔ dodom.—Marko 14:54-57; Yoh. 18:15, 16, 18.\n15, 16. Aleke nya si Yesu gblɔ ɖi be Petro agbe nu le ye gbɔ zi etɔ̃ la va emee?\n15 Dzoa ƒe keklẽ na nyɔnuvi si ɖe mɔ na Petro wòge ɖe eme la kpɔe nyuie. Nyɔnuvia kpɔe dze sii. Etɔ gbee be: “Wò hã ènɔ Yesu Galileatɔ la ŋu!” Nyaa ɖi ɖe Petro kpoyi, eye wòsẽ nu be yemenya Yesu o—alo yemese nya si gblɔm nyɔnuvia le gɔme gɔ̃ hã o. Eyi ɖatɔ ɖe agboa nu lɔƒo bene woagakpɔ ye o, gake nyɔnuvi bubu hã kpɔe dze sii hegblɔ nya ma ke be: “Ŋutsu sia nɔ Yesu Nazaretetɔ la ŋu.” Petro ka atam gblɔ be: “Nyemenya ŋutsu la o!” (Mat. 26:69-72; Marko 14:66-68) Ðewohĩ esime Petro gbe nu le Yesu gbɔ zi evelia siae wòsee koklo ku atɔ, gake etɔtɔ le eɖokui me ale gbegbe be mete ŋu ɖo ŋku nya si Yesu gblɔ ɖi gaƒoƒo ʋɛ aɖewo ko do ŋgɔ la dzi o.\n16 Ɣeyiɣi kpui aɖe megbe la, Petro ganɔ agbagba dzem kokoko be woagakpɔ ye adze sii o. Gake ame siwo hã nɔ tsitre le xɔxɔnua la te ɖe eŋu. Wo dometɔ ɖekae nye Malxo, subɔvi si Petro kpa to na la ƒe ƒometɔ. Egblɔ na Petro be: “Mekpɔ wò le abɔa me kplii ɖe, alo nyemekpɔ wò oa?” Esia ƒoe ɖe Petro nu be wòawɔ nu sia nu si wòate ŋui atsɔ aɖee afia be woƒe nyaa mele eme o. Eya ta eka atam ƒu edzi, eye anɔ eme be egblɔ be, ne aʋatso kam yele la, ekema nezu fiƒode na ye. Emae nye zi etɔ̃lia Petro gbe nu le Yesu gbɔ. Mekpɔ ɖe nu le nyaa me hafi koklo gaku atɔ ake o—emae nye zi evelia si Petro see koklo ku atɔ zã ma me.—Yoh. 18:26, 27; Marko 14:71, 72.\n“Aƒetɔ la trɔ kpɔ Petro”\n17, 18. (a) Esi Petro nyɔ le eɖokui me hekpɔe dze sii be yewɔ nu vɔ̃ ɖe yeƒe Aƒetɔa ŋu la, nu kae wòwɔ? (b) Aleke Petro anye se le eɖokui me?\n17 Ðeko Yesu do ɖe dziƒoxɔ si me wonɔ ʋɔnua drɔ̃mee le la ƒe yaxɔƒe henɔ xɔxɔnua kpɔm ɖaa koe nye ema. Ɣemaɣi tututue woa kple Petro ƒe ŋku do go, abe ale si míegblɔe le nyati sia ƒe ŋgɔdonyaa me ene. Petro nyɔ le eɖokui me hekpɔe dze sii be yewɔ nu vɔ̃ ɖe yeƒe Aƒetɔa ŋu. Petro do go le xɔxɔnua, eye eƒe dzi gbã vevie le dzitsinya ƒe fɔbuame ta. Petro ɖo ta dua ƒe ablɔ siwo dzi kɔ nyuie le esi ɣletia sɔ tegblẽe henɔ ɖiɖim nyuie ta la me. Aɖatsi lólo ɖe ŋku dzi nɛ. Esia wɔe be menɔ nu kpɔm nyuie o. Ewó avi gboo hefa avi hehehe.—Marko 14:72; Luka 22:61, 62.\n18 Ele bɔbɔe be ame sia ame si wɔ nu vɔ̃ gã sia gbegbe la nase le eɖokui me be womate ŋu atsɔe ake ye gbeɖe o. Petro hã anya se le eɖokui me nenema. Gake ɖe womate ŋu atsɔe akee o nyateƒea?\nÐe Petro Ƒe Nu Vɔ̃a Gbɔ Tsɔtsɔke Ŋua?\n19. Aleke Petro anya se le eɖokui me le eƒe kpododonua ta, ke hã aleke míewɔ nya be dzi meɖe le eƒo wòna ta o?\n19 Míate ŋu agblɔ ale si gbegbe Petro se vevee ne ekpɔ nu si gbegbe me Yesu va to le ŋufɔke la teƒe o. Aleke gbegbe wòanya bu fɔ eɖokui esime wòkpɔe Yesu ku gbe ma gbe le fu siwo wɔwɔe gaƒoƒo geɖe megbee nye esi! Anya te ɖe Petro dzi ŋutɔ ne eɖo ŋkui be ye hã yewɔ akpa aɖe le veve si gbegbe yeƒe Aƒetɔa se gbe ma gbe la me. Yesu ƒe agbenɔnɔ le anyigba dzi abe amegbetɔ ene ƒe ŋkeke mamlɛtɔe nye ema. Togbɔ be Petro xa nu vevie hã la, mena nuxaxaa mii wòbu mɔkpɔkpɔ o. Míenya esia, elabena eteƒe medidi o, egawɔ ɖeka kple nusrɔ̃la bubuawo ake. (Luka 24:33) Ðikeke mele eme o be apostoloawo katã se veve ɖe ale si wowɔ nui le zã dziŋɔ ma me la ta, eye woanya fa akɔ na wo nɔewo.\n20. Nu kae míate ŋu asrɔ̃ tso nɔnɔme nyui si Petro ɖe fia la me?\n20 Nɔnɔme nyui aɖe ŋutɔe nye ema Petro ɖe fia le go sia me. Ne Mawu subɔla aɖe wɔ nu vɔ̃ la, menye nu vɔ̃ si wòwɔ ƒe lolomee nye nyaa o, ke boŋ eƒe tameɖoɖo kplikpaa be yeawɔ tɔtrɔ ahaɖɔ nɔnɔmea ɖoe le vevie. (Xlẽ Lododowo 24:16.) Xɔse vavãe nye ema Petro ɖe fia esi wògayi ɖawɔ ɖeka kple nɔviawo, togbɔ be enɔ nu xam vevie hã. Ne nu te ɖe ame aɖe dzi alo vevesese ɖe eya ŋutɔ ƒe vodadawo ta na eƒe dzi gbã la, adi be yeaɖe ye ɖokui ɖe aga, gake afɔku le esia wɔwɔ me. (Lod. 18:1) Nu nyuitɔ si wòle be wòawɔe nye be wòanɔ haxɔsetɔwo ŋu kplikplikpli be ŋusẽ nagaɖo eŋu le xɔse me.—Heb. 10:24, 25.\n21. Esi Petro nɔ nusrɔ̃la bubuawo dome ta la, nyatakaka kae wòse?\n21 Esi Petro yi ɖawɔ ɖeka kple nɔvia mawusubɔlawo ta la, eya hã nɔ eteƒe esime wotsɔ nyatakaka wɔnuku sia vɛ be Yesu ƒe ŋutilã megale yɔdoa me o. Petro kple Yohanes ƒu du yi agado si me woɖi Yesu ɖo, si nu womli kpe ɖo la gbɔ. Yohanes, si Petro anya tsi wu lae va ɖo gbã. Ekpɔe be yɔdoa le ʋuʋu ɖi, ke hã mege ɖe eme o. Gake menɔ alea le Petro ya gome o. Togbɔ be enɔ gbɔgbɔm fuxefuxe hã la, ɖeko wòge ɖe eme ʋla. Gake fayekoo, mekpɔ Yesu ƒe ŋutilã kukua o!—Yoh. 20:3-9.\n22. Nu kae na blanuiléle kple ɖikeke ɖe sia ɖe si nɔ Petro ƒe dzi me la nu yi?\n22 Ðe Petro xɔe se be wofɔ Yesu ɖe tsitrea? Mexɔe se gbã o, togbɔ be nyɔnu nuteƒewɔlawoe va gblɔ be mawudɔla aɖe ɖe eɖokui fia yewo hena yewonya be wofɔ Yesu ɖe tsitre hã. (Luka 23:55–24:11) Gake hafi ŋkeke ma nawu enu la, blanuiléle kple ɖikeke ɖe sia ɖe si nɔ Petro ƒe dzi me la katã nu yi. Yesu le agbe; ezu gbɔgbɔmenuwɔwɔ triakɔ azɔ! Eɖe eɖokui fia eƒe apostoloawo katã. Gake ewɔ nu tɔxɛ aɖe na wo dometɔ ɖeka gbã. Apostoloawo gblɔ gbe ma gbe be: “Wofɔ Aƒetɔ la ɖe tsitre vavã, eye wòɖe eɖokui fia Simon!” (Luka 24:34) Apostolo Paulo hã ŋlɔ tso nu ɖedzesi si dzɔ gbe ma gbe la ŋu emegbe be Yesu ɖe “eɖokui fia Kefas, emegbe la, ame wuieveawo.” (1 Kor. 15:5) Petro kee wogayɔna be Kefas kple Simon. Yesu ɖe eɖokui fia Petro gbe ma gbe—edze ƒãa be ame bubu aɖeke menɔ eteƒe o.\nPetro da vo geɖe siwo ta wòhiã be eƒe Aƒetɔa natsɔe akee zi geɖe, gake mía dometɔ kae mehiãa Mawu ƒe tsɔtsɔke gbe sia gbe o?\n23. Nu ka tae wòhiã be Kristotɔ siwo dze nu vɔ̃ me egbea la naɖo ŋku nu si me Petro to la dzi?\n23 Biblia megblɔ nu siwo yi edzi le Yesu kple Petro ƒe gododo tɔxɛ ma me na mí o. Yesu kple Petro ɖeɖe koe nya. Aleke gbegbe dzi adzɔ Petro enye esi esi wòkpɔe be yeƒe Aƒetɔ lɔlɔ̃a le agbe eye mɔnukpɔkpɔ su ye si be yeaɖe kuku be wòatsɔ yeƒe nu vɔ̃ ake ye. Petro meganɔ naneke dim le xexea me wu tsɔtsɔke o. Ðikeke aɖeke mele eme o be Yesu tsɔe kee faa. Ele be Kristotɔ siwo dze nu vɔ̃ me egbea la naɖo ŋku Petro dzi. Negadzɔ gbeɖe be míasusui be Mawu mate ŋu atsɔe ake mí o. Yesu ɖe Fofoa, ame si ŋu wogblɔ le be “etsɔa nu vɔ̃ kena geɖe” la ƒe nɔnɔme fia le mɔ deblibo nu.—Yes. 55:7.\nYesu Gaɖo Kpe Edzi Nɛ Be Yetsɔe Kee\n24, 25. (a) Ƒo nu tso ale si nuwo yii le zã si me Petro yi lã ɖe ge le Galilea Ƒua me la ŋu. (b) Le ŋufɔke la, aleke Petro wɔ nui esi Yesu na woɖe lã nukutɔe?\n24 Yesu gblɔ na eƒe apostoloawo be woayi Galilea, afi si yeagakpe kpli wo le. Esi wova ɖo la, Petro yi ɖɔkplɔƒe le Galilea Ƒua me. Etɔ bubuwo hã kplɔe ɖo. Petroe nye ema gakpɔ eɖokui le ƒu ma si dzi wòde tɔƒo le ƒe geɖe va yi la dzi. Ale si wònɔ tɔdziʋua ŋkɔ sem kri, kri, kri, ƒutsotsoe siwo va nɔ ʋua lɔm ƒe ɖiɖi kple ale si ɖɔawo le ƒlatsa le eƒe asiwo me la dometɔ aɖeke menye nu yeye nɛ o. Womekpɔ lã aɖeke ɖe zã bliboa katã o.—Mat. 26:32; Yoh. 21:1-3.\nPetro dzo dze ƒua me heƒu tsia yi gota\n25 Gake le fɔŋli la, ame aɖe yɔ wo tso godzi hegblɔ na wo be woaɖi ɖɔawo ɖe tɔdziʋua ƒe go kemɛ dzi. Wowɔ ɖe eƒe gbe dzi, eye woɖe lã 153 sɔŋ! Petro de dzesi amea. Enumake, edzo dze ƒua me heƒu tsia yi gota. Yesu tsɔ tɔmelã dzodzoe si wòme le aka dzi le ƒua ta la na wo woɖu. Azɔ etrɔ ɖe Petro ŋu.—Yoh. 21:4-14.\n26, 27. (a) Mɔnukpɔkpɔ kae Yesu na Petro zi etɔ̃ sɔŋ? (b) Aleke Yesu ɖo kpe edzi be yetsɔ Petro ƒe nu vɔ̃wo kee bliboe?\n26 Yesu bia Petro be elɔ̃ ye si nye eƒe Aƒetɔ la ‘wu esiawo’ hã. Edze ƒãa be enɔ asi fiam lã gbogbo siwo woɖe kɔ ɖi la hafi nɔ nya sia biam. Ðe ale si Petro lɔ̃ tɔƒodede la nu asẽ wu ale si wòlɔ̃ Yesua? Ale si ko Petro gbe nu le eƒe Aƒetɔ la gbɔ zi etɔ̃e la, nenema kee Yesu na mɔnukpɔkpɔe azɔ be wòaɖo kpe lɔlɔ̃ si le esi na ye la dzi zi etɔ̃ le nɔviawo ŋkume. Esi Petro ɖo kpe edzi vɔ la, Yesu gblɔ ale si wòaɖe lɔlɔ̃ ma afiae: eyae nye be wòatsɔ subɔsubɔ kɔkɔea aɖo nɔƒe gbãtɔ, anyi Kristo ƒe alẽha si nye eyomedzela wɔnuteƒewo, akplɔ wo ahado ŋusẽ wo.—Luka 22:32; Yoh. 21:15-17.\n27 Yesu wɔ esia tsɔ ɖo kpe edzi be Petro gakpɔtɔ nye dɔwɔnu vevi aɖe na ye kple ye Fofo siaa. Petro awɔ akpa vevi aɖe le hame si le Kristo ƒe mɔfiafia te la me. Kpeɖodzi sẽŋu ka gbegbee nye esi be Yesu tsɔ eƒe nu vɔ̃wo kee bliboe! Ðikekemanɔmee la, Yesu ƒe nublanuikpɔkpɔ wɔ dɔ ɖe Petro dzi ale gbegbe eye wòde dzi gbɔ nɛ.\n28. Aleke Petro va nɔ agbe wòsɔ kple eƒe ŋkɔae?\n28 Petro lé fɔ ɖe eƒe dɔdeasia ŋu nuteƒewɔwɔtɔe hena ƒe geɖe. Eva do ŋusẽ nɔviawo, abe ale si Yesu gblɔe nɛ le zã si do ŋgɔ na eƒe ku me ene. Petro tsɔ tufafa kplɔ Kristo yomedzelawo eye wònyi wo dzigbɔɖitɔe. Ŋutsu sia si woyɔna be Simon la va nɔ agbe wòsɔ kple ŋkɔ si Yesu tsɔ nɛ be Petro, si gɔmee nye Agakpe la nu mlɔeba, elabena eva zu ame like si kpɔ ŋusẽ nyui ɖe Kristo hamea dzi. Esia ɖe dzesi le agbalẽ wɔdɔɖeamedzi eve siwo Petro ŋlɔ, siwo hã le Biblia gbalẽ veviawo dome la me. Agbalẽ mawo ɖee fia hã be Petro meŋlɔ nu vevi siwo wòsrɔ̃ le Yesu gbɔ tso tsɔtsɔke ŋu la be gbeɖe o.—Xlẽ 1 Petro 3:8, 9; 4:8.\n29. Aleke míate ŋu asrɔ̃ Petro ƒe xɔse kple eƒe Aƒetɔa ƒe nublanuikpɔkpɔ?\n29 Neva eme be míawo hã míasrɔ̃ nu vevi ma. Ðe míebiana Mawu gbe sia gbe be wòatsɔ míaƒe vodada gbogboawo ake mía? Ekema ɖe míekana ɖe edzi be etsɔe ke mí eye míexɔnɛ sena be eƒe tsɔtsɔke na mía ŋu kɔ le eŋkumea? Eye ɖe míetsɔa ame bubuwo hã ƒe vodadawo kea woa? Ne míewɔnɛ nenema la, ekema Petro ƒe xɔse kple eƒe Aƒetɔ la ƒe nublanuikpɔkpɔe nye ema srɔ̃m míele.\nAleke Petro ɖe tsɔtsɔke ŋuti nukpɔsusu si mesɔ o fiae?\nMɔ kawo nue Petro do Yesu ƒe tsɔtsɔke kpɔ le?\nAleke Yesu ɖee fia be yetsɔ Petro ƒe nu vɔ̃wo kee?\nMɔ kawo nue nàdi be yeasrɔ̃ Petro ƒe xɔse kple Yesu ƒe nublanuikpɔkpɔ le?\nƉoe Ɖe Amewo Ɖoe Ɖe Amewo Esrɔ̃ Tsɔtsɔke Tso Aƒetɔ La Gbɔ\nPetro Srɔ̃ Tsɔtsɔke Tso Aƒetɔ La Gbɔ


GBE BUBU Albanian Amerika Tokunɔgbe Arabic Armenian (West) Bengali Bicol Bislama Cambodian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Croatian Czech Danish Dutch Efik Estonian Eŋlisi Eʋegbe Finnish Franse Ga Georgian German Greenlandic Gujarati Haitian Creole Hiligaynon Hindi Hungarian Icelandic Igbo Indonesian Isoko Italian Japanese Kannada Kiluba Kinyarwanda Kirghiz Kongo Korean Latvian Lithuanian Malagasy Malayalam Marathi Marshallese Maya Mizo Mongolian Moore Myanmar Niuean Norwegian Oromo Ossetian Pangasinan Papiamento (Aruba) Papiamento (Curaçao) Persian Polish Portuguese Punjabi Rarotongan Romanian Samoan Sepedi Setswana Seychelles Creole Shona Silozi Sinhala Slovak Slovenian Spanish Sranantongo Swahili Swedish Tagalog Tahitian Tatar Telugu Thai Tiv Tshiluba Tsonga Turkish Twi Ukrainian Urdu Vietnamese\n“Vaseɖe ɣekaɣi miaɖu adzɔ evee ase ɖo?”—FIAWO I, 18:21.\n1. Nukae na míaƒe ɣeyiɣia to vovo ŋutɔ na tsã?\nÈXƆE se be Yehowae nye Mawu vavã ɖeka koliaa? Èxɔe se hã be Biblia ƒe nyagblɔɖiwo fia asi míaƒe ɣeyiɣia be eyae nye Satana ƒe nuɖoanyi vɔ̃ɖi sia ƒe “ŋkeke mamlɛawo” vavãa? (Timoteo II, 3:1) Ne èxɔe se la, ekema àlɔ̃ ɖe edzi be nu wɔwɔ kpata hiã fifia wu ɣeyiɣi ɖesiaɖe. Ame geɖe ƒe agbe meɖo afɔku me le ŋutinya me kpɔ abe alesi wòle fifia ene o.\n2. Nukae dzɔ le Israel-to ewo fiaɖuƒea me le Fia Axab ƒe dziɖuɣi?\n2 Ƒe 900 kple edzivɔ hafi Yesu nava anyigba dzi la, eva hiã be Israel-dukɔa nawɔ nyametsotso vevi aɖe. Amekae woasubɔ? Fia Axab srɔ̃ Izebel na wòdo Baal subɔsubɔ ɖe ŋgɔ le Israel-to ewo fiaɖuƒea me. Vidzidzi ƒe mawue Baal nye, eye wobe eyae nana tsi dzana eye nukuwo wɔna. Ðewohĩ Baal subɔla geɖe wɔa dzesi aɖe le woƒe mawua ƒe legba gbɔ alo bɔbɔna ɖe ekɔme. Be Baal subɔlawo nana Baal nayra nukuwo kple lãhawo la, wokpɔa gome le gbɔdɔdɔ ƒe agbe blibaa nɔnɔ me kple gbedoxɔ me gbolowo. Enye kɔnu hã na wo be woasi wo ɖokui ʋu nado.—Fiawo I, 18:28.\n3. Nukae Baal subɔsubɔ gblẽ le Mawu ƒe amewo ŋu?\n3 Israel-viwo dometɔ 7,000 aɖewo gbe be yewomakpɔ gome le trɔ̃subɔsubɔ ƒe tadedeagu sia si me agbegbegblẽnɔnɔ kple ŋutasesẽ yia edzi le la me o. (Fiawo I, 19:18) Wolé ɖe nubabla si le woa kple Yehowa Mawu dome la ŋu nuteƒewɔwɔtɔe, eye woti wo yome le esia ta. Le kpɔɖeŋu me, Fianyɔnu Izebel na wowu Yehowa ƒe nyagblɔɖila geɖe. (Fiawo I, 18:4, 13) Le tetekpɔ ƒe nɔnɔme siawo ta la, Israel-vi akpa gãtɔ nɔ gome kpɔm le xɔsetsakatsaka me, wonɔ agbagba dzem be yewoadze Yehowa kple Baal siaa ŋu. Gake xɔsegbegbee wònye ne Israel-vi aɖe trɔ ɖa le Yehowa yome va le alakpamawu aɖe subɔm. Yehowa do ŋugbe be yeayra Israel-viwo ne wolɔ̃ ye eye wowɔ yeƒe sededewo dzi. Gake exlɔ̃ nu wo hã be ne wometsɔ ‘wo ɖokui na ye blibo’ o la, ekema yeatsrɔ̃ wo keŋkeŋ.—Mose V, 5:6-10; 28:15, 63.\n4. Nukae Yesu kple eƒe apostolowo gblɔ ɖi be adzɔ le Kristotɔwo dome, eye aleke esia va emee?\n4 Nɔnɔme ma tɔgbe aɖe le Kristodukɔa me egbea. Sɔlemedelawo gblɔna be Kristotɔwoe yewonye, gake woƒe azãɖuɖuwo, agbenɔnɔ, kple dzixɔsewo tsi tre ɖe Biblia ƒe nufiafiawo ŋu. Abe Izebel ene la, Kristodukɔa ƒe hakplɔlawo xɔ ŋgɔ le Yehowa Ðasefowo yome titi me. Kristodukɔa ƒe hakplɔlawo de aʋawɔwɔ geɖe hã dzi le ŋutinya me, si na woɖi fɔ le sɔlemedela miliɔn geɖe ƒe ku me. Biblia yɔ asi kpekpe ɖe xexeame dziɖuɖuwo ŋu alea be gbɔgbɔmehasiwɔwɔ. (Nyaɖeɖefia 18:2, 3) Hekpe ɖe eŋu la, Kristodukɔa va ɖe mɔ ɖe matrewɔwɔ ŋutɔŋutɔ ŋu geɖe, le eƒe hakplɔlawo gɔ̃ hã dome. Yesu Kristo kple eƒe apostolowo gblɔ xɔsegbegbe gã sia ŋu nya ɖi. (Mateo 13:36-43; Dɔwɔwɔwo 20:29, 30; Petro II, 2:1, 2) Nukae ava do tso eme mlɔeba na Kristodukɔa me tɔ siwo wu miliɔn teƒe akpe ɖeka la? Eye agba kae le Yehowa subɔla vavãtɔwo dzi le amesiawo kple ame bubu siwo alakpasubɔsubɔ ble la gome? Ne míedzro nudzɔdzɔ wɔdɔɖeamedzi siwo na ‘wotsrɔ̃ Baal ɖa le Israel’ me la, ekema míakpɔ nyabiase siawo ƒe ŋuɖoɖo siwo me kɔ.—Fiawo II, 10:28.\nLɔlɔ̃ si Le Mawu Si na Eƒe Ame Siwo Tra Mɔ\n5. Aleke Yehowa tsɔ ɖe le eme lɔlɔ̃tɔe na eƒe ame siwo tra mɔ lae?\n5 Menye dzidzɔe wònyena na Yehowa Mawu be yeahe to na ame siwo gbe nuteƒewɔwɔ na ye o. Esi wònye Fofo lɔ̃ame ta la, edi be ame vɔ̃ɖiwo natrɔ dzime ahatrɔ ava ye gbɔ. (Xezekiel 18:32; Petro II, 3:9) Esia ƒe kpeɖodzie nye be le Axab kple Izebel ƒe ŋkekeawo me la, Yehowa zã nyagblɔɖila geɖe tsɔ xlɔ̃ nu Eƒe amewo tso Baal subɔsubɔ me tsonuwo ŋu. Nyagblɔɖila siawo dometɔ ɖekae nye Eliya. Le kuɖiɖi aɖe si ŋu nya wogblɔ ɖi, si gblẽ nu ŋutɔ megbe la, Eliya gblɔ na Fia Axab be wòaƒo Israel-viwo kple Baal subɔlawo nu ƒu ɖe Karmel-toa gbɔ.—Fiawo I, 18:1, 19.\n6, 7. (a) Aleke Eliya ɖe nusi gbɔ Israel ƒe xɔsegbegbea tso la ɖe goe? (b) Nukae Baal ƒe nyagblɔɖilawo wɔ? (d) Nukae Eliya wɔ?\n6 Woƒo ƒu ɖe teƒe aɖe si Yehowa ƒe vɔsamlekpui aɖe nɔ, “si wogbã,” ɖewohĩ be woatsɔ adze Izebel ŋu. (Fiawo I, 18:30) Nublanuitɔea, Israel-vi siwo nɔ afima la meka ɖe amesi ate ŋu ana tsi si wohiã vevie la nadza dzi o—womenya ne Yehowae alo Baal ye o. Nyagblɔɖila 450 nɔ Baal teƒe, evɔ Eliya ya ɖeka koe nɔ Yehowa teƒe. Eliya gblɔ nusi gbɔ woƒe kuxia tso hebia wo be: “Vaseɖe ɣekaɣi miaɖu adzɔ evee ase ɖo?” Azɔ etsɔ nyaa ɖo wo ŋku me tẽ: “Nenye Yehowae nye Mawu la, midze eyome, eye nenye Baal ye la, midze eyome!” Be Eliya naʋã Israel-vi siwo si kakaɖedzi mele o be woatsɔ wo ɖokui ana Yehowa bliboe la, edoe ɖa be yewoawɔ dodokpɔ aɖe akpɔe ɖa be amekae nye Mawu vavãa hã. Woawu nyitsu eve asa vɔ, ɖeka na Yehowa, eye evelia na Baal. Mawu vavã la ana dzo nafiã eƒe vɔsaa. Baal subɔlawo dzra woƒe vɔsaa ɖo, eye wotsɔ gaƒoƒo geɖe nɔ woƒe mawua yɔm be: “Baal, tɔ na mí!” Esi Eliya te fewu ɖuɖu le wo ŋu la, wote wo ɖokui sisi vaseɖe esime ʋu do, eye wodo ɣli kple woƒe ŋusẽ katã. Gake gbeɖea koe, ŋuɖoɖo aɖeke menɔ vavam o.—Fiawo I, 18:21, 26-29.\n7 Eɖo Eliya dzi azɔ. Gbãa, edzra vɔsamlekpuia ɖo eye wòfli nyitsua kɔ ɖe edzi. Azɔ eɖe gbe be woatrɔ ze gã ene me tsiwo akɔ ɖe vɔsaa dzi. Wowɔ esia zi gbɔ zi etɔ̃ vaseɖe esime tsi yɔ ʋe si ƒo xlã vɔsamlekpuia banaa. Azɔ Eliya do gbe ɖa gblɔ be: “Yehowa, Abraham kple Isak kpakple Israel ƒe Mawu, egbe nana woanyae be, wòe nye Mawu le Israel, eye menye wò dɔla, eye be mewɔ nusiawo katã le wò nya nu. Tɔ nam, Yehowa, tɔ nam, ne dukɔ sia nadze sii be, wò Yehowa enye Mawu, eye wòe agatrɔ woƒe dziwo!”—Fiawo I, 18:30-37.\n8. Aleke Mawu ɖo Eliya ƒe gbedodoɖaa ŋui, eye nukae nyagblɔɖilaa wɔ?\n8 Mawu vavã la ɖo gbedodoɖa ma ŋu esi wòna dzo tso dziƒo va fiã vɔsalã la kple vɔsamlekpuia siaa. Dzo ma no tsi si le ʋe si woɖe ɖe vɔsamlekpuia ŋu godoo me la gɔ̃ hã! Wò ya bu dɔ si wòawɔ ɖe Israel-viwo dzi ŋu kpɔ. “Wotsyɔ mo anyi hedo ɣli gblɔ bena: Yehowae nye Mawu [vavã la], Yehowae nye Mawu [vavã la]!” Azɔ Eliya wɔ nu bubu aɖe kpata; eɖe gbe na Israel-viwo be: “Milé Baal ƒe nyagblɔɖilawo, wo dometɔ aɖeke megasi o!” Emegbe ena wowu Baal ƒe nyagblɔɖila 450-awo katã le Karmel-toa gbɔ.—Fiawo I, 18:38-40.\n9. Aleke woganɔ tadeagula vavãwo dom kpɔe kokoko?\n9 Le ŋkeke ma ke si womaŋlɔ be gbeɖe o dzi la, Yehowa na tsi gadza ɖe anyigbaa dzi ake zi gbãtɔ le ƒe etɔ̃ kple afã ƒe kuɖiɖi megbe! (Yakobo 5:17, 18) Wò ya bu dze si ɖom Israel-viwo anya nɔ esi wotrɔ yina aƒeme ŋu kpɔ; Yehowa na eƒe Mawu nyenye dze ƒã. Gake Baal subɔlawo mena ta o. Izebel yi edzi ti Yehowa subɔlawo yome. (Fiawo I, 19:1, 2; 21:11-16) Eyata wogado Mawu ƒe amewo ƒe nuteƒewɔwɔ kpɔ ake. Ðe wòakpɔ wo be wotsɔ wo ɖokui na Yehowa bliboe ne ɣeyiɣia de nɛ be wòadrɔ̃ ʋɔnu Baal subɔlawoa?\nWɔ Nu Kpata Fifia\n10. (a) Nuka wɔmee Kristotɔ amesiaminawo le egbea? (b) Aleke ame awɔ aɖee fia be yele sedede si le Nyaɖeɖefia 18:4 dzi wɔm?\n10 Kristotɔ amesiaminawo le dɔ aɖe si ɖi Eliya tɔ wɔm egbea. Woto nuƒoƒo kple agbalẽwo dzi xlɔ̃a nu dukɔwo katã me tɔ siwo le Kristodukɔa me kple egodo siaa tso alesi wònye afɔkui be woanɔ alakpasubɔsubɔ me ŋu. Esia wɔe be ame miliɔn geɖe wɔ nu kpata do le alakpasubɔsubɔhawo me. Wotsɔ woƒe agbe ɖe adzɔgbe na Yehowa eye wova zu Yesu Kristo ƒe nusrɔ̃la xɔnyɔnyrɔwo. Ẽ, wowɔ ɖe nuxlɔ̃ame kpata si Mawu na tso alakpasubɔsubɔ ŋu la dzi, be: “Mido go tso me, bene miagade ha kplii le eƒe nuvɔ̃wo me o, eye bena miagaxɔ eƒe fuwɔame ƒe ɖeke o.”—Nyaɖeɖefia 18:4.\n11. Nukae hiã hafi Yehowa nakpɔ ŋudzedze ɖe ame ŋu?\n11 Gake ame miliɔn geɖe bubuwo li, eye togbɔ be Biblia me gbedasi si kakam Yehowa Ðasefowo le dzɔa dzi na wo hã la, wole hehem ɖe megbe le nusi wòle be woawɔ ŋu. Amesiawo dometɔ aɖewo vana míaƒe Kristotɔwo ƒe kpekpewo ɣeaɖewoɣi, abe Aƒetɔ ƒe Fiẽnuɖuɖua alo nutome gã takpekpe ƒe akpa aɖewo ene. Míele nu xlɔ̃m amesiawo katã be woade ŋugble vevie tso Eliya ƒe nya siawo ŋu, be: “Vaseɖe ɣekaɣi [mianɔ evedomesi] ase ɖo?” (Fiawo I, 18:21) Le esi teƒe be woanɔ hehem ɖe megbe la, ehiã be woawɔ nu kpata fifia eye woadze agbagba vevie be yewoazu Yehowa subɔla ɖeadzɔgbe xɔnyɔnyrɔwo. Agbe mavɔ kpɔkpɔ ƒe nyae!—Tesalonikatɔwo II, 1:6-9.\n12. Afɔku ƒe nɔnɔme ka mee Kristotɔ xɔnyɔnyrɔ aɖewo va ge ɖo, eye nukae wòle be woawɔ?\n12 Nublanuitɔea, Kristotɔ xɔnyɔnyrɔ aɖewo megakpɔa gome le woƒe tadedeagu me edziedzi o alo wova gbɔdzɔ. (Hebritɔwo 10:23-25; 13:15, 16) Ame aɖewo ƒe dzonɔameme nu tsi le vɔvɔ̃ na yometiti, dzimaɖitsitsi ɖe dɔwɔɖui ŋu, agbagba dzedze be yewoazu kesinɔtɔ, alo ɖokuitɔdidi ƒe vivisesewo ta. Yesu xlɔ̃ nu be nu mawo tututue avu atsyɔ ye yomedzela aɖewo dzi, eye woanye mɔ̃ aɖe wo, alo ana woakli nu. (Mateo 10:28-33; 13:20-22; Luka 12:22-31; 21:34-36) Le esi teƒe be amesiawo ‘nanɔ adzɔ eve ɖum’ le kpɔɖeŋunyagbɔgblɔ nua, ele be ‘woado vevie nu, eye woatrɔ dzime’ ahawɔ woƒe adzɔgbeɖeɖe na Mawu dzi kpata.—Nyaɖeɖefia 3:15-19.\nAlakpasubɔsubɔ ƒe Nuwuwu Ava Kpoyi\n13. Ƒo nu tso alesi nɔnɔmea nɔ le Israel esime wosi ami na Yehu wòzu fia ŋu.\n13 Míekpɔ nusita wòle be amewo nawɔ nu kpata fifia la le nu bubu aɖe si dzɔ le Israel me. Ɣemaɣi anye ƒe 18 aɖewo le Mawu nyenye ƒe nya la gbɔ kpɔkpɔ le Karmel-toa gbɔ vɔ megbe. Ŋkeke si dzi Yehowa drɔ̃ ʋɔnu Baal subɔlawo la va zi ɖeka kpoyi eye womenɔ mɔ kpɔm nɛ o le Eliya teƒenɔla Elisa ƒe subɔsubɔdɔa wɔɣi. Fia Axab ƒe vi Yoram nɔ dzi ɖum le Israel, eye Izebel gakpɔtɔ nɔ agbe henye fianyɔnu. Elisa dɔ eƒe dɔla le adzame wòva si ami na Israel ƒe aʋafia Yehu be wòazu fia. Ɣemaɣi la, Yehu nɔ Yordan-tɔsisia ƒe ɣedzeƒe gome le Ramot-Gilead, nɔ aʋa wɔm kple Israel ƒe futɔwo. Fia Yoram nɔ Yezreel le bali si gogo Megido me; enɔ hayahayam tso abi aɖe si wòxɔ le aʋaa aɖe me la me.—Fiawo II, 8:29–9:4.\n14, 15. Dɔ kae wode asi na Yehu, eye aleke wòwɔ nu ɖe eŋui?\n14 Nusi Yehowa gblɔ na Yehu be wòawɔ enye si: “Tsrɔ̃ wò aƒetɔ Axab ƒe aƒe la, ne mabia hlɔ̃ Izebel ɖe nye dɔla nyagblɔɖilawo ƒe ʋu kple Yehowa ƒe dɔlawo katã ƒe ʋu nu. Axab ƒe aƒe blibo la atsrɔ̃ gbidigbidi . . . Avũwo aɖu Izebel le Yezreel-gble me, eye ame aɖeke maɖii o.”—Fiawo II, 9:7-10.\n15 Yehu nye amesi tsona ɖe dɔ ŋu wɔna kpata. Mehe ɖe megbe kura o, eɖo eƒe tasiaɖam me hekui sesĩe ɖo ta Yezreel. Gbetakpɔla aɖe si nɔ Yezreel de dzesii be Yehu ye eye wògblɔe na Fia Yoram; esia na Yoram ge ɖe eƒe tasiaɖam me yina go do ge eƒe aʋafiaa. Esi wodo go la, Yoram bia be: “Yehu, ŋutifafaea?” Yehu ɖo eŋu be: “Ŋutifafa ka? Esi dawò Izebel ƒe ahasiwɔwɔ kple dzosasa ta le agbɔ sɔm ɖaa ko laa?” Azɔ Fia Yoram di be yeasi, gake mete ŋui o; Yehu vu eƒe aŋutrɔ hete Yoram wòŋɔ eƒe dzi wòku.—Fiawo II, 9:20-24.\n16. (a) Nɔnɔme kae va dze ŋgɔ Izebel ƒe fiaƒeme dɔwɔlawo le vo me? (b) Aleke Yehowa ƒe nya si ku ɖe Izebel ŋu la va emee?\n16 Yehu megblẽ ɣeyiɣi kura o, ege ɖe eƒe tasiaɖam la me afɔtsɔtsɔe ɖo ta dugãa me. Izebel ɖo atsyɔ̃ na eɖokui kpeɖii hekpɔ Yehu to fesre nu hedo gbe nɛ ŋɔdzidonametɔe. Yehu mede nu eme nɛ o; edi kpekpeɖeŋu hebia be: “Ameka le dzinye, amekae?” Eva hiã be Izebel ƒe dɔlawo nawɔ nu kpata ŋutɔ. Fia ƒe aƒemenuwo dzikpɔla eve alo etɔ̃ do mo ɖe fesre nu. Enumake wodo woƒe nuteƒewɔwɔ kpɔ. Yehu ɖe gbe na wo be: “Mitu asii ƒu anyi!” Amegãawo tu asi Izebel ƒu anyi ɖe mɔ si to fiasãa gɔme dzi, eye Yehu ƒe sɔwo kple tasiaɖam va zɔ edzi le afima. Aleae amesi he Baal subɔsubɔ va Israel la kpɔ tsɔtsrɔ̃ si wòdze nae nye esi. Kaka woava bu tame be woaɖii la, avuwo ya wɔ dɔ nɛ xoxo, woɖu eƒe ŋutilã abe alesi tututu wogblɔe ɖi ene.—Fiawo II, 9:30-37.\n17. Ele be Mawu ƒe ʋɔnu dɔdrɔ̃ Izebel nado ŋusẽ míaƒe xɔse ɖe etsɔme nudzɔdzɔ ka ŋu?\n17 Nenema kee kpɔɖeŋugbolo si ƒe ŋkɔe nye “Babilon gã” la hã ava tsrɔ̃e wòawɔ nuku na amewo. Gbolo la tsi tre ɖi na Satana ƒe xexea ƒe alakpasubɔsubɔhawo, siwo dzɔ tso blema dugã Babilon me. Ne Yehowa Mawu tsrɔ̃ alakpasubɔsubɔ vɔ la, ekema atrɔ susu ɖe Satana ƒe xexea ƒe akpa si me tɔwo mele subɔsubɔha aɖeke me o ŋu. Woatsrɔ̃ amesiawo hã, ale be woadzra mɔ dzi ɖo na xexeme yeye dzɔdzɔe aɖe.—Nyaɖeɖefia 17:3-6; 19:19-21; 21:1-4.\n18. Nukae dzɔ ɖe Baal subɔsubɔ dzi le Israel le Izebel ƒe ku megbe?\n18 Le Izebel ƒe ku megbe la, Fia Yehu megblẽ ɣeyiɣi kura o; etsrɔ̃ Axab ƒe dzidzimeviwo kple amesiwo koŋ dea wo dzi la katã. (Fiawo II, 10:11) Gake Israel-vi Baal subɔla geɖe gakpɔtɔ nɔ anyigbaa dzi. Yehu wɔ nu kpata ɖe amesiawo ŋu tsɔ ɖe “alesi [wòle] ŋu ʋãm ɖe Yehowa nui” fia. (Fiawo II, 10:16) Yehu wɔ eɖokui Baal subɔla ayetɔe hewɔ ɖoɖo be yeaɖu azã gã aɖe le Baal ƒe gbedoxɔ si Axab tu le Samaria me. Baal subɔlawo siwo katã nɔ Israel la va azãa ɖuƒe. Fifia si womagate ŋu asi o la, Yehu na eƒe amewo wu wo katã. Biblia tsɔ nya siawo wu nuŋlɔɖia nui be: “Ale Yehu tsrɔ̃ Baal ɖa le Israel enye si.”—Fiawo II, 10:18-28.\n19. Mɔkpɔkpɔ nyui kae le Yehowa subɔla wɔnuteƒewo ƒe “ameha gã” la lalam?\n19 Woɖe Baal subɔsubɔ ɖa le Israel keŋkeŋ. Nenema kee kakaɖedzi le eŋu be xexe sia ƒe alakpasubɔsubɔhawo katã nu ava yi zi ɖeka kpoyi wòawɔ nuku. Ameka ƒe akpa dzie nànɔ le ʋɔnudrɔ̃ŋkeke gã ma gbe? Wɔ nu kpata fifia, ekema mɔnukpɔkpɔ ate ŋu asu asiwò be nànɔ “ameha gã” si atsi agbe le “xaxa gã la” me dome. Ekema àtsɔ dzidzɔ atrɔ kpɔ megbe ahakafu Mawu ɖe alesi wòdrɔ̃ ʋɔnu “gbolo gã, si tsɔ eƒe gbolowɔwɔ gblẽ anyigba dzi” la ta. Àwɔ ɖeka kple tadeagula vavã bubuwo ɣemaɣi alɔ̃ ɖe dzidzɔnya siawo siwo wogblɔ tsɔ dzi hae le dziƒo dzi, be: “Mikafu Yehowa! Elabena [Yehowa], mía Mawu, ŋusẽkatãtɔ la, le fia ɖum!”—Nyaɖeɖefia 7:9, 10, 14; 19:1, 2, 6.\n• Aleke Israel-viwo wɔ ɖi Baal subɔsubɔ ŋuti fɔ?\n• Xɔsegbegbe gã ka ŋu nyae Biblia gblɔ ɖi, eye aleke nyagblɔɖi ma le eme vamee?\n• Aleke Yehu ɖe Baal subɔsubɔ ɖae keŋkeŋ?\n• Nukae wòle be míawɔ be míatsi agbe le Mawu ƒe ʋɔnudrɔ̃gbea?\nGbeƒãɖeɖe Fiaɖuƒea kple Kristotɔwo ƒe kpekpewo dede edziedzi nye tadedeagu vavãtɔa ƒe akpa vevi aɖewo\n[Nɔnɔmetata si le axa 28, 29]\nEle be amesiwo katã di be yewoatsi agbe le Yehowa ƒe ŋkeke dzi la nawɔ nu kpata abe Yehu ene\nƉoe Ɖe Amewo Ɖoe Ɖe Amewo Míaƒe Ɣeyiɣia Hiã Nu Wɔwɔ Kpata\nw05 12/15 axa 24-29